Интернетда олиб чиқилган яна бир муаммо ҳал этилмоқда. Фарғонадаги қишлоққа сув келади\n15:38 / 15.08.2017\nФарғона вилояти Ўзбекистон туманидаги Обод қишлоғини ичимлик суви билан таъминлаш бўйича ишлар жадал олиб борилмоқда. Блогер Исроилжон Тиллабоев блогида «Пақирлар сув келишига тайёр турсин» сарлавҳали постида бу муаммо интернет нашрларида ёритилганидан кўп вақт ўтмасдан масъул шахслар қишлоққа келиб, ўзгаришлар бошланиб кетгани ҳақида ёзади.\nПақирлар сув келишига тайёр турсин\n16 июль куни қишлоғимнинг ичимлик суви масаласида «Сувсиз қишлоқ Обод бўладими?» сарлавҳали блогпост жойлаган эдим. Ушбу блогпостим Ўзбекистоннинг энг машҳур сайтларидан бўлмиш sof.uz ва kun.uz сайтларида ҳам берилди. Масала бутун Ўзбекистон нигоҳига тушди. Сайтларда мақолам эълон қилингач, 4 кун ўтиб, реакция сезилдики, мен учун ҳам кутилмаган ўзгаришлар бошланиб кетди.\n21 июлда уйимга Фарғона вилоят «Сувоқава» ДУК бош муҳандиси Икромжон Aбдуллаев, муҳандис Жалолиддин Ҳожираҳматов, Низомиддин Мирзараҳимов, туман «Сувоқава» ДУК бошлиғи Мадаминжон Мадумаровлар келишди.\nФарғона вилоят «Сувоқава» ДУК раҳбари ва муҳандиси билан\nAжойиб учрашув бўлди. Бош муҳандис самимий киши экан, мен мурожаатимда маҳалла бир нима қилиб етмай турган 400 метр қувурни сотиб оламиз, деб ўйлаб тургандим, у киши, қишлоғимиз аҳолисининг шароитларини кўриб, ўша қувурни вилоят «Сувоқава» томонидан беришга қарор қилди. Фақат 100лик эмас, 76лик қилиб берай, чунки 100ликни улаш қийин бўлади, маҳалла аҳли ўзлари кавлаб кўмиб олишни уюштира оласизми, деди. «Aлбатта уюшади маҳаллам», дедим кутилмаган таклифдан хурсанд бўлиб, чунки у қувурни беришларидан аллақачон умидимизни узиб, пули бутун маҳаллага қанчадан тушаркан, деб тургандик, аллақачон. Қўшни Жонобод қишлоқдан бизга келувчи қудуққа энг катта мотор ва электр шчитини ҳам беришни ваъда қилишди. Бир пиёла чой устида оддий фуқаро ва мансабдор суҳбати ҳазил-ҳузуллар билан ажойиб ўтди. Замонавий бошлиқнинг вакилларидан: очиқ чеҳра, юморли гап-сўзли, аниқ ечим билан муаммонгизнинг ҳал қилиниши… Икром акадек раҳбарлар кўпайишини менга теккан катта ёрдами учун эмас, жамиятимизда шундай муаммолар тезда ҳал бўлиб кетишга хизмат қилувчи кадрлардан эканлиги учун чин кўнгилдан тиладим.\nЎша куниёқ туманга биз учун мотор ва электр шчити Фарғонадан келтирилди. 2 кун ўтгач, тумандаги ходим билан ваъда қилинган қувурни олиб келишга мени чақиришди. Вилоят «Сувоқава» ДУК бошлиғи туманларга чиқиб кетмасдан эрталаб етиб бордик. Бошлиқ «қишлоққа неча диаметрли қувур келган», дея сўради. «100лик», «Унда биратўла қолганиям 100лик бўлақолсин, кейинчалик қишлоғингиз аҳолиси кўпайиши бор, бўлганга яраша яхшиси бўлсин», дея 100лик қилишди буйруқни. Бу мен кутмаган 2-совға эди.\nСовғалар ҳали кўп экан. Бошлиқ давом этди: «Маҳалла ҳашар билан кавлаб, кўмиши мумкин, лекин бу қувурларни улашга қийналишади, жойини кавлаб бўлишингиз билан айтсангиз, мен ишчиларимиздан юбораман, қувурларни пайвандлаб бериб келади», деди. Қойил, сўраш хаёлимга келмаган жиҳатларни ҳам тажрибасидан келиб чиқиб ҳал қилиб бермоқда эди. «Нимада олиб кетмоқчисиз?», «Бирор машина топарман», «Битта узун КамАЗимизни берамиз, олиб бориб ташлайди, бўлмаса қийналасиз!». Халқпарвар бошлиққа қандай раҳмат дейишни билолмай қолдим, гапимни ғўлдираб йўқотдим. Қилаётган яхшилигидан эсдаликка суратга тушишга кўндирдим:\nЕтиб келгач, бўлиб ўтган ишларни маҳаллам аҳлига обдон тушунтириб, Президентимизнинг яратиб бераётган шароитлари туфайли шунча ишлар бирваракайига бўлиб кетаётганини тушунтириб, дуо қилдирдим, эл хурсанд, халқ шод. Чунки бир неча марта уринган бўлса ҳам иш шу даражагача силжимаган эди сув борасида.\nБир икки кун ўтгач, энди туман «Сувоқава» мурувватини кўрсатди. Бошлиқ Мадамин ака қувурнинг ерини кавлагани битта машина ажратиб берди. Бирпасда кавлаб, маҳалладаги бекорчи кишилар ёрдамида қувурни ерга ётқизиб ташладик.\nЭндиги марра - бизга берилган қудуққа сув моторини тушириш учун 50 метр темир қувур ва 150 метр махсус кабел керак экан. Бу ишларни маҳаллага сув бериш савобида бўлган ҳомийлар топа олсаккина (менимча бундай савобли ишга 5-6 млн сўм ажрата оладиган кишилар топилади) сув ишга тушади.\nОзгина иш қолди, озгина бирлик ва уюшқоқлик. Иш охирлаб қолди, шундан сўнг маҳалламиз, қишлоғимиз, мактабимиз сувдан нолимайдиган даражада таъминланади. Ҳар бир кўчамизга артезиан ўрнатамиз ва ундан исроф қилмай фойдаланамиз…\nP.S.: мен блогпостимни ўзимнинг isroiluz.blogspot.com блогимда нашр қилиб, Facebook тармоғидаги саҳифамда эълон қилганман, sof.uz ва kun.uz сайтлари блогпостимни қайта чоп этишганидан хабардорман, мен уларга ўзим ва қишлоғим номидан раҳматлар айтаман минг бор, лекин ўзбекларни қўйдан олиб қўйга солиб, дунёга жар солиб юрувчи бир дардисар чет элдаги сайтлар мен ёзганни рухсатимсиз чоп этишга ҳақи йўқ эканлигини эслатиб ўтмоқчиман, муаммомизни ўзимиз, ўзимизнинг сайт ва раҳбарларимиз ёрдамида бемалол ҳал қила оламиз, уларнинг «ёрдам»лари ўзларига буюрсин.\nФарғона ичимлик суви


18.09.2019 16:10 0 2675\nЯмайкада футбол мусобақаси вақтида майдонни чақмоқ урди. Бу ҳақда «Loop Jamaica» хабар берган.\nНохуш ҳодиса «Уолмер Бойс Скул» ва «Ямайка Коллеж» жамоалари ўртасидаги учрашув пайтида юз берган. 82-дақиқада кутилмаган чақнашдан сўнг икки нафар футболчи ерга йиқилган. Маълум бўлишича, яшин майсага урилган. Спортчилар зудлик билан шифохонага етказилган. Таъкидланишича, чақмоқ уриши натижасида бошқа футболчилар ҳам шикастланган. Олинган жароҳатлар даражаси ҳозирча номаълум.


Добавлено: 18.12.2015, 16:19\n— Очиғини айтсам, биз концертга жуда катта тайёргарлик кўргандик. Аммо ғояларимизнинг атиги икки фоизини бажара олдик, деб ўйлайман. 98 фоиз ғоя ва режаларимиз амалга ошмай қолиб кетди. Янгилик сифатида халқаро продюсер, индонезиялик Франк Раден билан ишлаганимизни таъкидлаш мумкин. Айниқса Францияда тайёрланган, “Жим туринг” қўшиғи фалсафаси асосида яратилган махсус ролигимиз мухлисларга манзур бўлди.\n— Тўғри, овоз имкониятларим етарли. Аммо “Истиқлол” санъат саройининг техникаси менинг талабимга жавоб бермайди. Ҳамма санъаткорнинг бу борада ўз талаби ва диди бор. Аммо шуни айтишим мумкинки, хорижда бўлиб ўтадиган барча концертларда жонли ижрода куйлайман.


ОЎ-2018. Дарья Латишева Ўзбекистон терма жамоасига яна бир медаль келтирди - Халқ сўзи\nОЎ-2018. Дарья Латишева Ўзбекистон терма жамоасига яна бир медаль келтирди\n11:37 20 Август 2018 Спорт\nИндонезиянинг Жакарта ва Палембанг шаҳарларида давом этаётган XVIII ёзги Осиё ўйинларининг иккинчи кунида Ўзбекистон делегацияси ҳисоби яна бир медаль билан бойиди.\nУшу спорт турининг Таулу йўналишида иштирок этаётган Дарья Латишева 19 август куни саралаш баҳсларида учинчи натижани қайд этиб, финалга чиққанди. У бугун 12 нафар спортчи ичида иккинчи натижани қайд этди ва кумуш медалга сазовор бўлди.\nБу Ўзбекистон ушу спортида Осиё ўйинларида қўлга киритган илк медаль бўлди.\nДарья Латишева 2016 йилги жаҳон чемпионати олтин медали соҳиби ҳисобланади.\nЭндиликда Ўзбекистон делегацияси медаллари сонини 4тага (1-1-2) етказган ва умумий рейтингда Қозоғистон билан 6-7 ўринларни бўлишиб турибди.


12:01 / 16.05.2018 15408\nХитойнинг Гуйчжоу тоғли вилоятида ғор қишлоқлар ҳанузгача мавжуд бўлиб, унда яшовчи одамлар бир вақтлар тоғлар орасида қуролланган босқинчилардан яшириниб, уйлар қуриб, ўз турмушларини йўлга қўйганлар. Улар Хитой коммунистлар даврида бирлаштирилгандан кейин ҳам ғорларда қолганлар.\nБироқ қолган 18 оила ғордаги уйларида қолишга қарор қилишган. Уларнинг таъкидлашича, янги уйлар улар учун жуда кичик. Бундан ташқари, улар ўз ерларидан маҳрум бўлишдан қўрқмоқдалар ва ўзларининг кичик туристик иқтисодиётларини ўзлари мустақил назорат қилиш ҳуқуқига эга бўлмоқчилар.\nЎтган асрнинг 80-йилларида ҳокимият вакиллари ғорга “бир оила – бир фарзанд” сиёсатига амал қилинаётганини текшириш учун ташриф буюришган. Ушбу сиёсатга қишлоқ аҳолиси орасида амал қилинмаган. Қоидабузарлар эса мажбурий абортларга ёки бичишга олиб кетилган.\nҚишлоқдаги ёшлар гоҳида пул топгани “катта шаҳар”га кетадилар, бироқ охир-оқибат ғорга – ўз оилалари ёнига қайтадилар.


hidoyat.uz – “Мовароуннаҳр” нашриётининг сайти - КАМОЛОТ ГЎЗАЛ ХУЛҚДА\nКАМОЛОТ ГЎЗАЛ ХУЛҚДА\nМаънавий меросимиз дурдоналари орасида Алишер Навоий асарлари алоҳида\nўрин тутади. Улар кишиларни ҳамиша яхшиликка, покликка, инсон номига муносиб яшашга чақиради.\nНавоий гўзал ахлоқ инсон камолотига асос эканини таъкидлайди. Жумладан, “Хамса”нинг биринчи достони – “Ҳайратул-аброр”даги олти мақолотда саховат, одоб, қаноат, вафо, ростлик ва илмлилик фазилатлари маънавий бойлик сифатида таърифланади. Ҳар бир бобда бу хислатлар тўғрисида фикр билдирилиб, ибратли ҳикоят келтирилади.\nАлишер Навоий достонни ёзишда Қуръони карим оятлари ва ҳадиси шарифлардан фойдаланган. Шоир саховат ҳақида бундай дейди:\nОни сахий англағил, эй хушманд,\nКим они давлат қилибон сарбаланд.\nҲоли агар яхши дурур, гар табоҳ,\nКимсадин этмас тамаи молу жоҳ.\nЮқоридаги байтлар Қуръони каримнинг қуйидаги ояти мазмуни асосида ёзилган: “Улар (мазкур тақводорлар) фаровонлик ва танглик кунларида ҳам хайр-cадақа қиладиган, ғазабларини ютадиган, одамларни (хато ва камчиликларини) афв этадиганлардир. Аллоҳ эзгулик қилувчиларни севар” (Оли Имрон, 134).\nДостоннинг олтинчи мақолоти одоб ва ҳаё таърифига бағишланган. Унда Навоий қандай хислатлар билан одам улуғлик ва камолотга эришиши мумкинлиги ҳақида сўз юритиб, бундай дейди:\nЧунки тавозега хам ўлди ҳилол,\nБўлди фузунроқ анга ҳар кун камол.\nЯнги ой эгилиб, таъзим қилиб турган шаклда намоён бўлади. Кун сайин катталашиб, тўлин ойга айланади. Навоий унинг камол топишига тавозеси сабаб бўлган, деб гўзал тарзда ифодалаган.\nШоир ўринсиз кулгига ҳаёсизлик белгиси сифатида қарайди, одамларни ундан қайтаради:\nТарки адабдин бири кулгу дурур,\nКулгу адаб таркига белги дурур.\nНавоий ҳаёни таърифлар экан, қуйидаги ҳадис мазмунини бадиий услубда тарғиб қилди: «Абдуллоҳ ибн Умар (розияллоҳу анҳу) ривоят қилади: Укасини ортиқча ҳаёли эканликда айблаб, “Сенга бу ҳатто зарар келтира бошлади!” деб турган одамга Расулуллоҳ (соллаллоҳу алайҳи ва саллам) бундай дедилар: “Уни ўз ҳолига қўй, ҳаё имондандир (яъни, имон қанчалик кучли бўлса, ҳаё ҳам шунчалик кучли бўлади)”».\nЯна бир чиройли хислат қаноатдир. Улуғ мутафаккир қаноатга оид мулоҳазаларида қуйидаги ояти каримага ишора қилади: “Эй имон келтирганлар! Сабр қилинг, бағрикенг бўлинг ва (Аллоҳ йўлига) тахт бўлиб туринг ва Аллоҳдан қўрқинг, зора, (охиратда) нажот топсангиз!” (Оли Имрон, 200).\nАлишер Навоий бу байтида қаноат орқали бойликка эришилади, деб икки дунё саодатини назарда тутади.\n“Хадичаи Кубро” ўрта махсус Ислом билим юрти мударрисаси\n1282 марта ўқилган.


Осиё мамлакатларидан бирининг фуқароси 2019 йилда фазога саёҳат қилади\n23:06 / 18.07.2017\n2019 йилда Осиё қитъасидаги мамлакатлардан бирининг фуқароси Халқаро космик станцияси экипажи таркибида фазога кўтарилади. Бу ҳақда РИА Новостининг хабарига кўра, "Энергия" РКК бош директори Владимир Солнцев маълум қилди.\n"Янги фазовий сайёҳ 2019 йилда ХКСга учади. У тайёргарликдан ўтмоқда. У Осиё мамлакатларидан бирининг фуқароси", — деб қайд этган Солнцев.\nБундан ташқари, унинг сўзларига кўра, "Энергия" ракета –космик корпорацияси фазовий сайёҳларни ХКСга доимий асосда юбориш амалиётини қайта тиклашни режалаштирмоқда.\n"Биз фазовий сайёҳларни танлайдиган компания билан шартнома имзолаганмиз. 2019 йилда бу амалиётни доимий асосда йўлга қўйиш учун сайёҳларга мўлжалланган биринчи фазо кемасини тайёрлаймиз", — деган "Энергия" РКК бош директори.\n2001 йилдан бери фазога сайёҳлик парвозлари учун номзодларни Space Adventures компанияси танлаб келган. Биринчи фазовий сайёҳ сифатида америкалик тадбиркор Деннис Тито тарихда қолди. У 2001 йили Россиянинг "Союз ТМА-32" фазо кемасида ХКСга учган эди.\nФазогир сайёрамиздаги энг катта янги йил арчасидаги чироқларни коинотдан ёқди (Фото)


Бу йил 233 нафар абитуриент Президент грантига даъвогарлик қиладиган ... - UzNews.uz\n19 августа, 12:34 585 0\nБу йил 233 нафар абитуриент Президент грантига даъвогарлик қиладиган бўлди\nПрезидент гранти учун даъвогарлик қиладиган абитуриентлар рўйхати эълон қилинди. Рўйхатнинг энг юқорисида Тошкент давлат юридик университети турибди.\nДТМнинг Mandat.dtm.uz сайтидаги рўйхатда Президент гранти учун даъвогарлик қиладиган абитуриентлар рўйхати эълон қилинди. Унга кўра, 185,85 баллдан юқори кўрсаткичга эришган 233 нафар абитуриент Президент грантига даъвогарлик қиладиган бўлди.\nБунда 200-ўриндаги абитуриент билан бир хил балл тўплаган барча абитуриентлар ушбу грантга даъвогарлик қилишади.\nНатижаларга кўра, 185-ўриндан 233-ўрингача абитуриентлар бир хил 185,85 балл тўплашган, шу сабабли барчаси Президент грантига даъвогарлик қилишади. Шунингдек, республика бўйлаб жами 75 нафар абитуриент энг максимал 189 балл тўплашди.\nЭслатиб ўтамиз, Президент грантини олганлар гарчи контрактга кирган бўлса ҳам давлат гранти асосида ўқишади. Президент грантига даъвогарлик қилаётган абитуриентларнинг 73 нафари Тошкент давлат юридик университетига тўғри келади.\nМаълумот ўрнида, ушбу натижалар коронавирусга чалинган ёки тест куни иситмаси юқори бўлган абитуриентлар учун ўтадиган қўшимча тест синовларидан кейин ўзгариши мумкин.\n25 сентября, 08:02 492 0


Чоршанба куни Арманистонда президентлик сайловлари ўтказилади.\nЧоршанба куни Арманистон фуқаролари президентлик сайловларида овоз берадилар. Аксарият кузатувчилар ҳозирги президент Роберт Кочарян бошқа 8 номзодни доғда қолдириб, қайта сайланишини башорат қилишмоқда.\nОзод Европа Озодлик радиоси Арман шўъбасининг ходими Армен Дулян ҳам бу фикрга қўшилади. Унинг қайд этишича, Кочарян қайта президент этиб сайланишини аввал-бошданоқ айтган.\n“Менимча, Роберт Кочарян қайта президент этиб сайланади. Чунки Кочарян қайта сайланишини ва сайловнинг иккинчи давраси ўтказилмаслигини даъво қилди. Агар Арманистонга ўхшаган мамлакатда иқтидордаги президент қайта сайланишини овоз бериш бошланмасдан бурун айтса, у қайта сайланиши аниқдир”, - деди Армен Дулян.\nАрманистон собиқ совет републикалари орасида қашшоқ мамлакатлардан бири ҳисобланади. Ўртача ойлик тахминан 50 долларни ташкил қилади. Мамлакатда ишсизлик кенг тарқалган, кўплаб завод-фабрикалар ëпилган.\nКочарян сайлов-олди кампаниясида фуқароларга мурожаат қилиб, “агар менга овоз берсанглар, мамлакатда бошланган ривожланишни давом эттириш учун яна ҳам яхшироқ ишлайман”, деб ваъда берди.\nОзод Европа Озодлик радиоси Арман шўъбасининг ходими Армен Дулян фикрича, Арманистон фуқароларининг аксарияти Кочарян берган ваъдаси устидан чиқишига ишонадилар.\n“Арманистон иқтисодиëтида озми-кўпи ривожланиш бўлаяпти. Шунинг учун ҳам фуқаролар агар Кочарян қайта президент этиб сайланса, мазкур ривожланишлар давом эттирилишига ишонадилар. Янги иш жойлари яратилмоқда. Кочарян йилига 40 минг иш жойини яратиш ҳақида ваъда берди. Кочарян илгари берган ваъдаларини бажаргани туфайли, фуқароларининг аксарияти унга ишонадилар”, - деди Армен Дулян.\nКочарян сайловлар эркин ва адолатли бўлиши кераклигини таъкидлаб, халқаро ташкилотларнинг 6 мингдан ошиқ вакиллари сайловни кузатишларини маълум қилди. Арманистон мухолифат лидерлари Кочарян ҳокимиятда қолиш учун овозларни соҳталаштириши мумкинлиги ҳақида хавотирланиш билдирмоқдалар. Аммо Армен Дулянга кўра, агар овозлар соҳталаштирилгани халқаро кузатувчилар томонидан тасдиқланса, Арманистон жиддий муаммоларга дуч келиши мумкин.\n“Менимча, Роберт Кочарян ҳақиқатан ҳам сайловлар эркин ва адолатли бўлишини истайди. Акс ҳолда, халқаро ҳамжамият Арманистонга босим қилади ва бу мамлакатга катта зарар етказиши мумкин. Муаммолар етарли. Озарбайжон билан бўлган Тоғли Қорабоғ мажороси ҳали ҳам ҳал этилгани йўқ”, - дейди Армен Дулян.\nАрманистон мухолифат лидерлари овозлар соҳталаштирилган тақдирда, сайлов натижаларини тан олмасликларини, ҳамда оммавий намойишлар уюштиришлари тўғрисида огоҳлантирдилар.\nКочарян сайлов-олди кампаниясида Тоғли Қорабоғ мажоросига ечим топилиши ҳақида ҳам умид билдирди. Армен Дуляннинг қайд этишича, муаммони фақат муроса қилиш орқалигина ҳал қилиш мумкин.\n“Арманистон президентлик сайловларида ким ғолиб чиқишидан қатъий назар, Тоғли Қорабоғ можаросига ечим топиш устида жиддий ишлашига тўғри келади. Кочарян айни масала юзасидан ўтган 3-4 йил мобайнида Озарбайжон президенти Ҳайдар Алиев билан тахминан 20 марта учрашди. Аммо томонлар муросасисиз муаммони ҳал этиш имконсиздир”, деди Армен Дулян.\nЖорий йил охирларида Озарбайжонда ҳам президентлик сайловлари ўтказилади. Кузатувчиларга кўра, мазкур сайловлардан кейингина Тоғли Қорабоғ масаласида қандайдир натижага эришиш мумкин бўлади. Арман журналисти Армен Дулян ҳам шундай фикрда.\n“Жорий йилда Тоғли Қорабоғ можаросига ечим топилиши кутилмайди. Чунки агар сайловлардан олдин Кочарян ҳам, Алиев ҳам муроса қилишларини очиқ айтсалар, ҳокимиятда туришлари жиддий шубҳа остида қолишини яхши биладилар”, - дедиОзод Европа Озодлик радиоси Арман шўъбасининг ходими Армен Дулян.


Миллий армиямиз — бизнинг ифтихоримиз ва ғуруримиз - Халқ сўзи\n13:55 14 Январь 2019 Жамият\nШу кунларда мамлакатимизда Ватан ҳимоячилари куни ва Ўзбекистон Республикаси Қуролли Кучлари ташкил этилганлигининг 27 йиллиги кенг нишонланмоқда. Президентимизнинг 2018 йил 13 декабрдаги фармойишига асосан, «Ватан — муқаддас, уни ҳимоя қилиш шарафли бурчдир!» деган умумий ғоя остида жойларда турли тадбирлар, учрашувлар, фестиваллар ўтказиляпти. Унда юртдошларимиз фаол иштирок этаётир.\nСана муносабати билан мухбирларимиз соҳада амалга оширилаётган кенг кўламли ислоҳотлар ва уларнинг аҳамияти ҳақида Ўзбекистон Республикаси мудофаа вазири, генерал-маёр Абдусалом Азизов билан суҳбатлашди.\n— Президентимиз, Қуролли Кучлар Олий Бош Қўмондони Шавкат Мирзиёев ташаббуси билан янги Мудофаа доктринаси қабул қилинди. Унинг мазмун-моҳиятини ўрганиш ва тарғиб қилиш бўйича жойларда қатор анжуманлар ўтказилмоқда. Келинг, суҳбатимизни дастлаб шундан бошласак. Айтингчи, Мудофаа доктринасини янгилашга қандай зарурат туғилган эди?\n— 2018 йилнинг 9 январида Президентимиз Шавкат Мирзиёев «Ўзбекистон Республикасининг Мудофаа доктринаси тўғрисида»ги Қонунни имзолади.\nМаълумки, 1995 йил 30 августда Ўзбекистон Республикаси Олий Мажлисининг биринчи чақириқ учинчи сессиясида Ўзбекистон Республикаси Ҳарбий доктринаси қабул қилинганди. 2003 йил 3 февралда эса мамлакатимиз Мудофаа доктринаси муҳокама қилинди ва маъқулланди. Демак, шу пайтгача мудофаа соҳасидаги давлат сиёсати асослари, Қуролли Кучларнинг қурилиши, тайёргарлиги ва қўллашга оид асосий принциплар ҳамда йўналишларини тартибга солувчи 2 та доктринал ҳужжат қабул қилинганди.\nМудофаа доктринасини янгилашга қандай зарурат туғилганди, деган саволингизга келадиган бўлсак, аввало, бунга Президентимизнинг 2017 йилда Ватан ҳимоячиларига йўллаган байрам табригидан жавоб топиш мумкин. Жумладан, табрикда шундай дейилади: «Жаҳонда ва минтақада вазиятнинг ривожланиш динамикасини ҳисобга оладиган бўлсак, вужудга келадиган хавф-хатар ва таҳдидларга муносиб зарба бериш зарурати, шунингдек, бизнинг устувор вазифа ва имкониятларимиз Ўзбекистон Республикаси Мудофаа доктринасини қайта ишлаб чиқишни ¬талаб этади».\nДоктринанинг 6-бандида “Глобаллашув давом этаётган ва халқаро муносабатларнинг тизими ўзгариб бораётган шароитларда жаҳондаги ҳарбий-сиёсий вазият халқаро ва минтақавий хавфсизликка хавф-хатар ҳамда таҳдидлар кўлами кенгайиб бораётганлиги — геосиёсий қарама-қаршиликнинг кучайиши, можаролар ва танг вазиятларни куч ишлатиб ҳал этишга бўлган ёндашувнинг устунлик қилиши, куч ишлатиш, шу жумладан, оммавий қирғин қуролини қўллаш эҳтимоли ошганлиги, ҳарбийлаштириш, халқаро терроризм ва экстремизм фаоллашганлиги, ахборот макони ва кибермаконда ўзаро кураш кучайганлиги билан тавсифланади.\nШуни ҳам унутмаслик керакки, минтақамиздаги вазиятга халқаро терроризм, наркотрафик ва трансчегаравий жиноятлар соя солиб турибди.\nХусусан, қўшни Афғонистонда, шунингдек, Яқин Шарқ мамлакатларида халқаро террорчи гуруҳларнинг фаолияти, ноқонуний қуролли тузилмалар минтақа хавфсизлигига алоҳида таъсир кўрсатмоқда. Мазкур омил ҳарбий соҳада мамлакат хавфсизлигини таъминлашга доир принциплар ва ёндашувларни қайта кўриб чиқишни тақозо этади. Шундай экан, мамлакат миллий манфаатлари, жаҳон ва минтақадаги ҳарбий-сиёсий вазият, ҳарбий соҳада хавфсизликка таҳдидлар даражаси, замонавий ҳарбий можароларнинг хусусиятидан келиб чиқиб, Мудофаа доктринамиз қайтадан қабул қилинди.\nҚолаверса, мамлакатимиз мудофаа салоҳиятини мустаҳкамлаш, ташқи сиёсатимизнинг мослашувчанлик ва очиқлиги, энг асосийси, қўшни давлатлар билан дўстона ва амалий муносабатларнинг ривожланаётгани каби муҳим омилларга, Ватанимиз суверенитети ва ҳудудий яхлитлигини таъминлашдек устувор вазифаларга таянган ҳолда, мамлакатимиз Мудофаа доктринаси сифат жиҳатидан янгиланди. Шуни алоҳида таъкидлаш жоизки, доктринамиз биринчи марта тўлиқ очиқ эълон қилинди. Бу эса мудофаа сиёсатимиз очиқлигининг тасдиғидир.\n— Мамлакатимиз мудофаа қобилиятини мустаҳкамлаш мақсадида кейинги икки йилда жуда катта ислоҳотлар амалга оширилди. Масалан, ҳар бир ҳудудда ҳарбий-маъмурий секторлар ташкил этилди. Бу амалда нима беради?\n— Президентимиз Шавкат Мирзиёев ташаббуси билан «Миллий армиямиз — бизнинг ифтихоримиз ва ғуруримиз» тамойили асосида ҳудудларда мудофаа соҳасида ягона давлат сиёсатини юритиш, армия ва халқнинг бирлигини таъминлаш мақсадида ҳарбий-маъмурий секторлар ташкил этилди. Мазкур секторлар армия билан маҳаллий ҳокимият ўртасидаги алоқаларни мустаҳкамловчи, ҳудудий мудофаа масалаларини ечишда ҳал қилувчи орган бўлиб хизмат қилмоқда.\nМудофаа соҳасида амалга ошири¬лаётган ислоҳотларнинг улкан самара беришида, жумладан, ёшларни ҳарбий-ватанпарварлик руҳида тарбиялаш, қўшинлар кундалик фаолиятини самарали ташкиллаштириш, ҳарбий хизматчилар ва уларнинг оила аъзолари ижтимоий ҳимоясини кучайтириш ҳамда ҳарбий шаҳарча ва полигонларнинг инфратузилмасини ривожлантириш борасида ҳарбий-маъмурий секторлар қўшилма ва ҳарбий қисм командирларига яқиндан кўмаклашмоқда.\nБугун ҳарбий-маъмурий секторларнинг ташкил этилиши маҳаллий ҳокимият идораларининг масъулиятини оширди, уларнинг мудофаа масалаларига дунёқарашини кескин ўзгартирди. Ўз навбатида, ҳарбий қисмларни ўз қобиғидан чиқариб, офицер ва сержант, аскарларнинг жамиятимиз ҳаётида фаол иштирок этишларига имконият яратди. Расмиятчилик йўқолиб, муаммоларнинг амалий ечимлари топилмоқда.\n— Қўшинларни замонавий қурол-яроғ ва техника билан таъминлаш жараёнлари хусусида ҳам тўхталиб ўтсангиз.\n— Ортда қолган 2018 йилда давлатимиз раҳбари бошчилигида мамлакатимиз мудофаа салоҳиятини ошириш, қўшинларнинг жанговар шайлигини юксалтириш, миллий армиямизни замонавий ҳарбий техника ва қурол-аслаҳалар билан таъминлаш борасида кенг қамровли ишлар йўлга қўйилди.\n2018 — 2021 йилларда қўшинларни замонавий қурол-яроғ билан таъминлаш ва ҳарбий техникаларни таъмирлаш, модернизация қилиш бўйича комплекс дастур доирасида ўтган йилда бир қатор муҳим тадбирлар амалга оширилди.\nАрмияни илғор техника, қурол-аслаҳа билан таъминлаш, мавжуд техникани модернизация қилишда катта қадам ташланди. Ҳозирги замон ҳарбий можароларининг чуқур таҳлилидан келиб чиқиб, биринчи навбатда, ҳарбий ҳаво кучларини ривожлантириш, ҳаво ҳужумидан мудофаа тизимини мустаҳкамлаш, махсус операциялар кучларини энг янги техника ва аслаҳа билан таъминлаш чоралари кўрилди. Россия Федерацияси, Хитой, Франция ва бошқа бир қатор давлатлар билан ҳарбий-техникавий ҳамкорлик юқори даражада йўлга қўйилди.\n— Янгиланишлар ҳақида гап кетаркан, айтиш жоиз, бундай жараён ҳарбий бўлинмаларни озиқ-овқат билан таъминлашда ҳам кузатилмоқда. Яъни аутсорсинг тизими жорий этилди. Ушбу тизимнинг афзаллиги нимада?\n— Вазирлар Маҳкамасининг 2017 йил 24 ноябрдаги «Ўзбекистон Республикаси Мудофаа вазирлиги қўшинларида ҳарбий хизматчиларнинг овқатланиш сифатини тубдан яхшилаш чора-тадбирлари тўғрисида»ги қарорига мувофиқ, шахсий таркиб овқатланишини ташкил этишда давлат-хусусий шериклик механизмлари жорий қилинди.\nҚўшинларни озиқ-овқат билан таъминлаш бўйича киритилган янги тизим шахсий таркибни унга хос бўлмаган вазифалардан озод қилиб, ҳарбий хизматчиларнинг бутун куч-ғайратини ўз касбий маҳоратини оширишга қаратиш имконини бермоқда. Қолаверса, мазкур тизим ҳарбий хизматчиларни ҳар томонлама сифатли озиқ-овқат билан таъминлаш, ҳарбий шаҳарчаларда истиқомат қилувчи оилаларга турли замонавий хизматлар кўрсатиш учун имконият яратди.\nТаъкидлаш жоизки, Мудофаа вазирлигидаги аутсорсинг тизимига 80 га яқин тадбиркорлик субъектлари жалб этилиб, 2 200 дан ортиқ фуқароларга доимий янги иш ўринлари яратилди.\n— Энг муҳим ислоҳотлардан яна бири — мамлакатимизда Мудофаа саноати бўйича давлат қўмитаси ташкил этилди. Мазкур қўмита олдига қандай вазифалар қўйилган?\n— Президентимизнинг 2017 йил 20 ноябрдаги «Ўзбекистон Республикаси Мудофаа саноати Давлат қўмитасини ташкил этиш тўғрисида»ги Фармонига кўра, мамлакатимиздаги барча турдош корхоналарни бирлаштирган Мудофаа саноати бўйича давлат қўмитаси ташкил қилиниши миллий мудофаа саноат комплексини шакллантириш йўлидаги биринчи ва муҳим қадам бўлди. Мазкур комплексни ривожлантиришнинг истиқболли йўналишлари янгидан қабул қилинган Мудофаа доктринасида ҳам белгилаб берилди.\nМудофаа тизимини ҳарбий-иқтисодий таъминлашдаги бу муҳим янгилик давлатимиз раҳбари таъкидлаганидек, яқин келажакда миллий армиямизни қурол-яроғ ва ҳарбий техника билан таъминлаш шунингдек, қўшимча иш ўринларини яратиш, юртимиз иқтисодиётини диверсификация қилиш имконини ҳам беради.\nБир вақтнинг ўзида ушбу комплекс аҳоли эҳтиёжи учун зарур маҳсулотларни ҳам ишлаб чиқиши, ҳозир хориждан валютага сотиб олинаётган кўплаб маҳсулотларни ўзимизда ишлаб чиқаришга ҳам мўлжалланган.\n— Ҳар бир соҳада ижтимоий ҳимоя алоҳида аҳамиятга эга масала ҳисобланади. Шундай экан, ҳарбий хизматчилар, уларнинг оила аъзоларини ижтимоий ҳимоялаш борасида қандай ишлар амалга оширилмоқда?\n— Узоқ ҳарбий қисмларда хизмат қилиш, гарнизонма-гарнизон кўчиб юриш, хизматнинг машаққатларига чидаш нафақат ҳарбий хизматчидан, балки унинг оиласидан ҳам катта сабр-бардошни талаб этади. Бунинг учун ҳарбий хизматчининг оиласи мустаҳкам, эртанги кунга ишончи юксак бўлиши лозим. Шунинг учун ҳарбий хизматчиларнинг ижтимоий ҳимоясини таъминлаш масаласига давлатимиз раҳбарияти томонидан катта эътибор қаратилмоқда. Хусусан, 2017 йилда 56 та уй ипотека кредити асосида, 20 таси хизмат уйлари сифатида ҳарбий хизматчиларга топширилди.\n2018 йилда эса 74 та уй ипотека кредити асосида, 21 таси хизмат уйлари сифатида қуриб битказилган. Қисқача айтганда, икки йилда 4,5 минг нафар ҳарбий хизматчи оилаларининг яшаш шароитлари яхшиланди.\nЎзбекистон Республикаси Президентининг 2018 йил 14 майда қабул қилинган «Ўзбекистон Республикаси Қуролли Кучлари ҳарбийлари ва уларнинг оила аъзоларини ижтимоий қўллаб-қувватлашга оид қўшимча чора-тадбирлар тўғрисида»ги қарорига асосан, ҳарбий хизматчиларнинг фарзандлари учун республика олий таълим юртларига 5 фоизлик давлат гранти асосида қабул квотаси ажратилди. Бугун ҳарбийларнинг 700 нафардан зиёд фарзандлари олий таълим муассасаларида шу имтиёздан фойдаланиб ўқимоқда. Яратилаётган бундай қўшимча имконият юксак эътибор ва ғамхўрликнинг яна бир ёрқин намунасидир.\nШунингдек, хизмат бурчини бажариш чоғида ҳалок бўлганларнинг номларини абадийлаштириш мақсадида Юртбошимиз ташаббуси билан «Мард ўғлонлар номи барҳаёт» номли китоб чоп этилди. Сариосиё жангларида ҳалок бўлган 26 қаҳрамоннинг ўзлари ўқиган мактабларига бюстлари ўрнатилди, 21 оилага ҳарбий-маъмурий секторлар, ҳарбий округлар томонидан квартиралар сотиб олиб берилди.\nБуларнинг барчаси, албатта, Ватан ҳимоячиларининг хизматга бўлган ёндашувини ўзгартиришга, масъулият ва интизомнинг мустаҳкамланишига, ҳарбийлар қалбида фахр ва ғурур ортишига хизмат қилмоқда. Иккинчи томондан эса кучли ижтимоий ҳимоя — офицер ва аскарлар учун фидойилик, бурчга садоқат билан хизмат қилиш, ўзининг профессионал тайёргарлигини ошириб бориш учун замин яратмоқда.\n— Президентимиз, Қуролли Кучлар Олий Бош Қўмондони кўрсатмасига биноан, 2018 йил 26 ноябрь эрта тонгда Мудофаа вазирлиги қўшинлари «Тревога!» сигнали билан юқори жанговар шайлик ҳолатига келтирилди. Биламизки, шу вақтгача Ўзбекистон армиясида бу каби текширув ўтказилмаган. Нима учун бундай текширув қилинди? Текширув якунлари бўйича мудофаа вазири сифатидаги фикрларингизни ҳам билишни истардик.\n— Давлатимиз раҳбари 2018 йилнинг 10 январида Хавфсизлик кенгашининг кенгайтирилган таркибдаги мажлисида мамлакатимиз мудофаа салоҳиятини янада юксалтириш, миллий армиямиз жанговар шайлигини ошириш бўйича амалга оширилган ишларни таҳлил қилар экан, муҳим вазифаларни белгилаб берган эди.\nЮқори малакали ҳарбий кадрларни тайёрлаш, қўшинларни замонавий қурол-яроғ ва ҳарбий техника билан таъминлаш, ҳарбий хизматчиларни ижтимоий ҳимоя қилиш, ёшлар ва ҳарбий хизматчиларни ҳарбий-ватанпарварлик руҳида тарбиялаш билан бир қаторда қўшинлар исталган дақиқада ўз олдига қўйилган вазифаларни бажаришга қодир бўлишига, жанговар тайёргарликнинг янги тизимини ишлаб чиқишга эътибор қаратган эди.\nЎтган қисқа муддат Мудофаа вазирлиги қўшинлари ва бошқарув органлари учун мазкур вазифаларни бажаришнинг синов даври бўлди.\nЎзбекистон Республикаси Президенти, Қуролли Кучлар Олий Бош Қўмондони Шавкат Мирзиёев кўрсатмасига биноан, 2018 йил 26 ноябрда қўйилган вазифалар ижросини баҳолаш, жанговар тайёргарликни текшириш мақсадида «Тревога!» сигнали билан юқори жанговар шайликка келтирилди.\nМудофаа вазирлиги аппаратида, ҳарбий округларда, Ҳаво ҳужумидан мудофаа қўшинлари ва ҳарбий ҳаво кучлари ҳамда Тоифаланган объектларни қўриқлаш қўшинларида беш кун мобайнида қўққисдан текширувлар ўтказилиб, жанговар шайликнинг даражаси, командирлар ва шахсий таркибнинг ҳаракатлари баҳоланди.\nМамлакатимизда биринчи марта ўтказилган ушбу тадбир жараёнида Мудофаа вазирлиги марказий аппаратининг бошқаруви, қўшинларни юқори даражадаги жанговар шай ҳолатга келтириш, бўлинмаларнинг марш уюштириши, эҳтимолий душман таҳдидини қайтариш ҳаракатлари махсус тузилган идоралараро ишчи комиссия томонидан назорат ва таҳлил қилинди.\nЎзбекистон Республикаси Қуролли Кучлари Бош штаби бошлиғи раҳбарлик қилган машғулотлар 8 та дала ўқув майдонида ўтказилди.\nМудофаа вазирлигининг тўсатдан текшируви жараёнида мамлакатимизда биринчи марта вазирлар, ҳарбий-маъмурий секторлар раҳбарлари, тегишли давлат ва хўжалик идоралари раҳбарлари иштирок этди.\nТекширувнинг натижаларига кўра, қўшинларни жанговар ҳолатга келтириш, режада кўзда тутилган ўқув-жанговар вазифаларни бажариш бўйича амалий ҳаракатлар ижобий баҳоланиб, Мудофаа вазирлиги мамлакат хавфсизлиги ва ҳудудий яхлитлигини таъминлаш бўйича «Жанговар вазифаларни бажаришга шай», деган хулосага келинди. Бу эса Қуролли Кучларнинг жанговар қобилиятини ошириш, мудофаа тизимини ҳар томонлама такомиллаштиришнинг янги даври бошланганини кўрсатди.\n— Қарши шаҳрида «Ватанпарварлар боғи» бунёд этиляпти. Президентимиз ўтган йил декабрь ойида Қашқадарёга ташрифи чоғида ана шу боғда амалга оширилаётган қурилиш-ободонлаштириш ишлари билан танишди. Ушбу маскан ва унинг моҳияти ҳақида гапириб берсангиз.\n— Авваламбор, шуни таъкидлаш лозимки, ушбу боғ давлатимиз раҳбари Шавкат Мирзиёевнинг ўтган йили январда Хонобод авиабазасига амалга оширган ташрифи чоғида берган топшириқлари асосида Қашқадарё вилояти ҳокимлиги ҳамкорлигида ташкил этилди.\n2018 йилнинг 14 декабрида Президентимиз Қашқадарё вилоятига навбатдаги ташрифи давомида Қарши шаҳрида қад ростлаган «Ватанпарварлар боғи»ни бориб кўрди.\nМудофаа вазирлиги томонидан ушбу масканга 24 та ҳарбий техника, қатор экспонатлар тақдим этилди. Махсус тайёрланган блиндажни кўрган киши кўз ўнгига Иккинчи жаҳон уруши майдонларида мардонавор жанг қилган ватандошларимиз келади.\nБоғда ўрнатилган Ўзбекистон харитасининг улкан макетида ҳар бир вилоятдан чиққан буюк сиймолар, у ердаги қадимий обидалар, сервиқор тоғлар, дарёлар, бепоён кенгликлар акс эттирилган.\nАйни пайтда қурилиш ишлари жадал олиб борилаётган мазкур мажмуа¬ни барпо этишдан мақсад ёшларда ¬тарихимиз ва маданиятимиздан ғурурланиш туйғусини кучайтириш, Ватан равнақи йўлида фидокорона курашган миллий қаҳрамонларимиз номини абадийлаштириш, армиямиз қудрати ва салоҳиятига ишончни мустаҳкамлашдан иборатдир. «Ватанпарварлар боғи» республикамизнинг бошқа ҳудудларида ҳам бунёд этилиши режалаштирилган.\nВатан — муқаддас, уни ҳимоя қилиш ҳар бир йигит-қизнинг шарафли бурчи эканлиги, бугунги озод ва мустақил Ўзбекистонни асраш, ушбу тинч ва ёруғ кунларимиз учун аждодларимиз қанча қон тўкканини ёшларимизга эслатиш, маънан ва жисмонан соғлом авлодни тарбиялашда бу каби боғларнинг ўрни катта бўлади, деб ўйлайман.\n— Ёшларни ҳарбий-ватанпарварлик руҳида тарбиялаш борасида қилинаётган ишлар ҳақида ҳам тўхталиб ўтсангиз.\n— Ёшларни ҳарбий-ватанпарварлик руҳида тарбиялашга доир ишлар самарадорлигини ошириш ва фаоллаштириш, бу борадаги таълим-тарбиявий ишларга мамлакатимиз фуқароларини, давлат ва нодавлат нотижорат ташкилотларини ҳамда фуқаролик жамиятининг бошқа институтларини янада фаол жалб этиш ва ёшлар онгига ватанпарварлик, мардлик туйғуларини сингдириш мақсадида 2018 йил 23 февралда Вазирлар Маҳкамасининг «Ёшларни ҳарбий-ватанпарварлик ¬руҳида тарбиялаш консепциясини ¬тасдиқлаш тўғрисида»ги қарори қабул қилинди.\nҚарорга биноан қабул қилинган консепцияга кўра, ёшлар билан ҳарбий-ватанпарварлик тарбияси уч босқичда олиб борилади.\nҲарбий-ватанпарварлик тарбиясига дахлдор вазирлик ва идораларнинг ушбу қарор ижросини самарали ташкил этиш тўғрисидаги қўшма қарори ишлаб чиқилди, «Йўл харитаси» тасдиқланди. Шунингдек, Мудофаа вазирлиги ва Ўзбекистон ёшлар иттифоқи билан ҳамкорлик меморандуми ҳамда қўшма қарори имзоланди.\nМақсад — ёш авлодда Ватанимиз билан фахрланиш, ҳеч кимдан кам эмаслик ҳиссини шакллантириш, уларни турли ёт ғояларга эргашмасдан обод ва озод юртимизни, халқимиз тинч ҳаётини асраш учун масъулиятни сезадиган қилиб тарбиялашдир. Бу борада барча идора ва ташкилотлар, ўқув юртлари, маҳаллалар билан чинакам кенг қамровли ҳамкорликни йўлга қўймоғимиз, биргаликда ишлашимиз зарур.\n— Яқинда Давлат дастури лойиҳаси халқ муҳокамасига қўйилди. Унда мамлакатимиз мудофаа қобилиятини мустаҳкамлашга қаратилган чора-тадбирлар ҳам кўзда тутилган. Газетхонларимизга шу хусусда ҳам маълумот берсангиз.\n— «Фаол инвестициялар ва ижтимоий ривожланиш йили» Давлат дастури лойиҳаси бугун кенг жамоатчилик муҳокамасида. Шу ҳақда сўз юритганда, аввало, лойиҳадаги мамлакатнинг мудофаа қобилиятини мустаҳкамлашга қаратилган чора-тадбирларга тўхталиб ўтсак. Бунда Қуролли Кучларни қўллашни режалаштиришнинг норматив-ҳуқуқий асослари янгиланишини, ҳарбий кадрларни ўқитиш ва қайта тайёрлаш, профессионал тайёргарликнинг инновацион ёндашувлари ишлаб чиқилиши, миллий руҳни юксалтириш, ҳарбий хизматчиларни жисмоний ва маънавий баркамол этиб тарбиялаш тизимини такомиллаштириш кабилар режалаштирилган.\nШунингдек, мудофаа саноати комплексини ривожлантириш, тараққий этган давлатлар билан ҳарбий ва ҳарбий-техник ҳамкорликни янада фаоллаштириш каби масалалар дастур лойиҳасидан ўрин олиши Ўзбекистоннинг мудофаа салоҳияти янада юксалишига хизмат қилади.\nСўзимнинг якунида газетангиз орқали Қуролли Кучларимизнинг барча вакилларини ва уларнинг оила аъзоларини, фахрийларимизни, мустақил Ўзбекистонимиз келажаги учун бефарқ бўлмаган барча инсонларни Ватан ҳимоячилари куни билан муборакбод этишга ижозат берасиз.\n— Самимий суҳбат учун раҳмат!\n«Халқ сўзи» мухбирлари Шавкат ОРТИҚОВ,\nОмонулла ФАЙЗИЕВ суҳбатлашди.


XVIII асрдаги Қуръон мўъжизаси « Ўзбекистон Халқ Ҳаракати\n14 May 2019 - 8:00\nСиз кўриб турган, “The Fortunate Slave” (“Омадли қул”) деб номланган мазкур портрет оддий сурат эмас. Унда акс этган Айюб Сулаймон Диалло 1701 йилда Сенегалда, тақводор оилада туғилган. Айюбдаги фавқулодда истеъдод эрта назарга тушди: у болалигиданоқ Қуръони каримни тўлиқ ёд олди, Исломий фиқҳнинг асосий мактабларидан бўлган Малики мадҳабдан воқиф бўлди.\nАйюб Сулаймон қамоқхонада Томас Блуэт исмли инглиз ҳуқуқшуноси билан учрашади. Ёш африкаликнинг тақводорлиги, саводи ҳамда ақл-заковати, эътиқодига садоқати Блуэтни бағоятда таъсирлантиради. Ҳуқуқшунос кейинчалик ўзининг “Касбим билан боғлиқ айрим хотиралар” номли китобида Айюб Сулаймон тўғрисида шундай ёзади:\nТақдир тақозоси билан, Айюбнинг қамоқхонада отасига ёзган мактуби Англияга бориб қолади. АҚШ нинг Жоржия мустамлакаси асосчиси Жеймс Эдвард қўлига тушган арабий тилдаги мактубни таржима қилдириш учун Окфордга йўл олади.\n1733 йилда Англияга етиб келган Айюб инглиз киборлари каби тантанали кутиб олинади. Гарчи, қораларга маҳаллий аҳоли билан сўзлашиш тақиқланган бўлса ҳам, Айюб бундан мустасно эди. Африкаликларга паст назарда қараш, уларни ақлан қолоқ деб ҳисоблаш бу ерда оддий ҳақиқат бўлган. Айюб Сулаймоннинг насроний ва яҳудий руҳонийлари билан баҳслари тез орада Лондоннинг энг қизиқ томошаларидан бирига айланади.\nАйюб Сулаймоннинг таниқли сурати 1734 йилда — она юртига қайтиш олдидан рассом Уильям Ҳоар томонидан чизилган.\nЎн саккизинчи асрда африкаликлар иштирокида ишланган суратларга эътибор қилсангиз, қиёфаларнинг нотабиий, жиркантирадиган қилиб ёки қораларнинг оқ танлиларнинг фонида тасвирланганига гувоҳ бўласиз. Ирқий нотенглик ва камситилиш санъатда ҳам йўл қўйилгани — ҳақиқат.\nАммо, суратдаги бош ўзига хосликка энди тўхталамиз, бу — Айюб Сулаймоннинг бўйнида осиғлиқ жилд. Унда ўзи ёддан қайта кўчирган Қуръони карим нусхаси сақланар эди. Айюб унинг суратини солишлари учун икки шарти борлигини айтган. Бири, миллий-анъанавий одми кийимда бўлиши, иккинчиси — уни муқаддас китоб билан тасвирлашлари керак эди. Шу тахлит Ғарб тасвирий санъатида илк маротаба Қуръон туширилган мусулмон портрети ишланган.\nАйюб Сулаймоннинг беқиёс хотирага эга бўлиши, муқаддас китобни ёд олиши, қул қилиб олиб кетилиши, қамоққа ташланиши, ҳуқуқшунос билан учрашуви ҳамда мактубнинг кутилмаганда англиялик йирик киборнинг қўлига тушиши, озод этилиши ва қадр топиши … — буларнинг барчаси ягона ҳикматнинг хосиятли кетма-кетлиги. Шу орқали Яратган Ғарб оламига Исломга ва унинг қанчалар ҳақ дин эканига ишора берган. Зеро, унга эргашганларнинг мақоми икки дунёда юксак бўлади.


Душанбада жойлашган қамоқхонада маҳкумлар ўртасида Қуръони Мажид тиловати бўйича мусобақа ўтказилган\nБи Би Си мухбирларининг хабар беришича, жазо муассасаларида илк бор йўлга қўйилган мазкур тадбир Тожикистон Адлия вазирлиги ва Исломий марказ ва қамоқхона раҳбарияти томонидан ташкиллаштирилган.\nТожикистон қамоқхоналарида ноқонуний диний фирқаларга аъзоликда айбланиб, юзлаб инсонлар сақланиши айтилади. Қуръон тиловати мусобақасини ўтказишдан мақсад эълон қилинмаган, фақат айтилганки, тадбир маҳбусларнинг хоҳиши асосида ўтказилган. Маҳкама томонидан турли диний айбловлар билан қамалган турли хил исломий гуруҳларнинг тарафдорлари ва аъзолари бор.\nМаълумотларга кўра, Тожикистондаги баъзи қамоқхоналарда гуруҳлар ўзларининг турли тарғибот ишларини олиб боришга муваффақ бўлиб, маҳбуслар ичидан ўзларига янги аъзолар танлаб олишга ҳаракат қилмоқдалар.\nШундан келиб чиқиб, ҳукумат қамоқхоналарда маҳбусларни Исломнинг расман қабул қилинган йўл-йўриқларига жалб қилишга ҳаракат қилиш мақсадида бундай мусобақаларни ташкил қиляпти, дейиш мумкин.\nАниқ бўлишича, мусобақа ҳозирча Душанбенинг фақат 3.1 рақамли қамоқхонасида ўтказилган.\nТадбир Тожикистон Ислом маркази, Ислом Уйғониш партияси томонидан моддий қўллаб-қувватланган. Шунингдек, қатнашувчиларга 80 дан ортиқ диний адабиётлар, ғолибларга жойнамозлар берилган.\nТожикистон Ислом маркази 1500 сом, яъни 300 АҚШ доллари миқдорида пул ажратган. У пул ғолиб чиққан маҳбусларга тақсимлаб берилган.\nЭнди мусобақалар ҳозирча фақат моддий томондан тақдирланган бўлса, кейинчалик маҳбусларнинг қамоқхонадаги жамоат ишларида фаолликлари, интизомига қараб улар шартли равишда муддатидан аввал озод қилиниши мумкин, деган фикрлар ҳам айтилган.\nҚамоқхоналардан олинган маълумотларга кўра, қатнашишни хоҳлаганларнинг сони жуда кўп бўлган. Мусобақанинг якуний босқичига энг кучлилари қўйилган.\nТожикистон Ислом маркази вакиллари бу тадбирни қўллаб-қувватлашларини айтишган. Келгусида режалаштирилган шундай мусобақаларга ҳар қандай кўмак беришга тайёрликларини билдиришган.


Блогер Нафосат Оллошукурова сўроқ қилингани акс этган видео тарқалди « Ўзбекистон Халқ Ҳаракати\nБлогер Нафосат Оллошукурова сўроқ қилингани акс этган видео тарқалди\n21 October 2019 - 13:57\nИнтернетда хоразмлик блогер Нафосат Оллошукурова (тахаллуси “Шабнам Оллошукурова”) сўроқ қилингани акс этган видео тарқалди.\nНафосат Оллошукурова икки ҳафта аввал мажбуран руҳий шифохонага ётқизилган. Айни пайтда Хоразм вилоят ИИБ ва прокуратураси блогернинг тақдири ва аҳволи борасида сукут сақламоқда.\nҚисқа видео Нафосат Оллошукурова ҳибсга олинган вақти, руҳий шифохонага ётқизилишидан аввал ёзиб олингандек кўринади.\nУнда Нафосат очлик эълон қилганини билдиради.\n“Мен суднинг қароридан норозиман. Менга қўйилган айбловлар ноҳақдан қўйилган. Мен очлик эълон қилдим”, – дейди блогер.\nУни сўроқ қилаётган камера ортидаги шахс унинг очлик эълон қилиши соғлиғи учун зарар бўлиши ва жиддий оқибатларга олиб келишини айтади.\nҚонуний тарзда норозилик билдириш сўралганда, Нафосат бунинг фойдаси йўқлиги, ҳамда қонунлар ва судяларга ишонмаслигини айтади.\n“Сиз очлик эълон қилиб ўз жонингизга қасд эълон қилишни кўзлаб турибсизми?” деб сўраганида, Нафосат “зулмни тўхтатиш учун” бошқа иложи йўқлигини айтади.\nСўроқ қилаётган шахс ундан яна бир бор “Шу ерда очлик эълон қилиб жонингизга қасд қилмоқчимисиз?” деб сўрайди.\nБунга жавоб бермай, сукут сақлаган Нафосатга “сўз билан жавоб беринг” дейилади ва у “ҳа” дея жавоб қайтаради.\nИнтернетда хоразмлик блогер Нафосат Оллошукурова (тахаллуси "Шабнам Оллошукурова") сўроқ қилингани акс этган видео тарқалди.\nИнтернетда хоразмлик блогер Нафосат Оллошукурова (тахаллуси "Шабнам Оллошукурова") сўроқ қилингани акс этган видео тарқалди. Нафосат Оллошукурова икки ҳафта аввал мажбуран руҳий шифохонага ётқизилган. Айни пайтда Хоразм вилоят ИИБ ва прокуратураси блогернинг тақдири ва аҳволи борасида сукут сақламоқда. Қисқа видео Нафосат Оллошукурова ҳибсга олинган вақти, руҳий шифохонага ётқизилишидан аввал ёзиб олингандек кўринади. Унда Нафосат очлик эълон қилганини билдиради."Мен суднинг қароридан норозиман. Менга қўйилган айбловлар ноҳақдан қўйилган. Мен очлик эълон қилдим", – дейди блогер.Уни сўроқ қилаётган камера ортидаги шахс унинг очлик эълон қилиши соғлиғи учун зарар бўлиши ва жиддий оқибатларга олиб келишини айтади. Қонуний тарзда норозилик билдириш сўралганда, Нафосат бунинг фойдаси йўқлиги, ҳамда қонунлар ва судяларга ишонмаслигини айтади. "Сиз очлик эълон қилиб ўз жонингизга қасд эълон қилишни кўзлаб турибсизми?" деб сўраганида, Нафосат "зулмни тўхтатиш учун" бошқа иложи йўқлигини айтади. Сўроқ қилаётган шахс ундан яна бир бор "Шу ерда очлик эълон қилиб жонингизга қасд қилмоқчимисиз?" деб сўрайди. Бунга жавоб бермай, сукут сақлаган Нафосатга "сўз билан жавоб беринг" дейилади ва у "ҳа" дея жавоб қайтаради. Нафосат ишини яқиндан кузатаётган, исми-шарифи очиқланмаслигини сўраган ҳамкасбининг Би-би-сига айтишича, "Жонингизга қасд қилмоқчимисиз?" дея қайта-қайта сўраш билан ички ишлар ходимлари Нафосатни руҳий касалхонага ётқизиш учун асос излашган.Би-би-си билан суҳбатдан унинг онаси Холжон Давлатова: "Қийнаганлар уни, ўзи ундай гапирмайди", дея муносабат билдирди. "Жазо психиатрияси"Шабнам Оллошкурова номи билан ёзадиган Нафосат асли ўқитувчи ва у ўзининг Facebook'даги саҳифасида Ўзбекистонда бўлаётган воқеаларга фаол фикр билдириши билан машҳур бўлган.Оллошкурова Facebook'даги саҳифаси орқали 23 сентябр куни адолат излаб Тошкентга, ИИВ вазири билан учрашиши учун яқинлари билан Хоразмдан пиёда йўлга чиққан шоир ва журналист Маҳмуд Ражабнинг ҳаракатларини ёритган эди.Жонли тарзда эфирга узатилган видеоларда у номаълум аёллар томонидан ҳужум бўлганини айтган.Шундан сўнг Хоразмда «Эрк» партияси фаоли, шоир ва журналист Маҳмуд Ражаб ва асосан унинг қариндошларидан иборат экани айтилган 20 кишидан ортиқ намойишчилар куч билан автобусга ўтқазилиб, номаълум томонга олиб кетилгани хабар қилинган.Кейинчалик Маҳмуд Ражаб ва Нафосат Оллошкуроваларнинг 10 суткага қамалгани маълум бўлди. Қамоқ жазосини ўтагач, унинг оиласига берилмай, руҳий шифохонага ётқизилган. Ўзбекистон расмийлари Оллошкурованинг мажбуран руҳий шифохонага ётқизилганини тасдиқлаган, аммо унинг қандай аҳволда сақланаётгани ва нима муолажа қилинаётгани ҳақида расмий маълумот берилмаяпти.Яқинлари ва адвокати Оллошкурованинг руҳий шифохонага ётқизилганини Бош прокуратура хабаридан тасдиқлашган, 4 октябр куни уни кўриш учун борган акасига, яқинларининг айтишича, фақат "30 секунд" давомида мулоқот қилишга рухсат берилган.У кучли психотроп дори қабул қилгандек таассурот қолдирган.Учрашув Боғот туман ИИБ бошлиғи ва фуқаро кийимидаги хоразмлик бўлмаган шахс назорати остида ўтгани айтилади.МуносабатПрезидент Шавкат Мирзиёев даврида мустақил журналист ва блогернинг илк марта руҳий муолажага мажбурланиши қатор халқаро инсон ҳуқуқлари ташкилотлари томонидан қораланмоқда. Хоразмлик журналист Давлатназар Рўзметовнинг хабар қилишича, бу борада АҚШнинг Тошкентдаги элчихонаси мулозими ҳам хавотир изҳор қилдирган ва бу ҳақида АҚШ Конгрессига ҳисобот тайёрланаётганини билдирган. "Ҳозиргина АҚШ элчихонаси сиёсий масалалар бўйича биринчи котиби Рейчел Вульф хоним билан учрашдик. Учрашув жараёнида дипломат хоним билан Ўзбекистонда сўз эркинлиги, демократик жараёнини ривожланиши, инсон ҳуқуқлари ҳамда журналист ва блогерларга айрим орган ва ташкилотлар томонидан бўлаётган босимлар, таъқиблар хусусида, жумладан ўзимга бўлаётган таъқиблар ҳамда мажбурий тарзда руҳий касалликлар шифохонасида сақланаётган Нафосат Оллашукурова хусусида суҳбатлашдик", – дея хабар тарқатди Рўзметов. Қароргоҳи Вашингтонда жойлашган Журналистларни ҳимоя қилиш қўмитаси (CPJ) 8 октябрда Оллошукуровага қарши қўлланилаётган чоралар зудлик билан тўхтатилиши ва у озод қилинишига чақирди.\nBBC Uzbek paylaştı: 21 Ekim 2019 Pazartesi\nНафосат ишини яқиндан кузатаётган, исми-шарифи очиқланмаслигини сўраган ҳамкасбининг Би-би-сига айтишича, “Жонингизга қасд қилмоқчимисиз?” дея қайта-қайта сўраш билан ички ишлар ходимлари Нафосатни руҳий касалхонага ётқизиш учун асос излашган.\nБи-би-си билан суҳбатдан унинг онаси Холжон Давлатова: “Қийнаганлар уни, ўзи ундай гапирмайди”, дея муносабат билдирди.\nШабнам Оллошкурова номи билан ёзадиган Нафосат асли ўқитувчи ва у ўзининг Facebook’даги саҳифасида Ўзбекистонда бўлаётган воқеаларга фаол фикр билдириши билан машҳур бўлган.\nОллошкурова Facebook’даги саҳифаси орқали 23 сентябр куни адолат излаб Тошкентга, ИИВ вазири билан учрашиши учун яқинлари билан Хоразмдан пиёда йўлга чиққан шоир ва журналист Маҳмуд Ражабнинг ҳаракатларини ёритган эди.\nЖонли тарзда эфирга узатилган видеоларда у номаълум аёллар томонидан ҳужум бўлганини айтган.\nШундан сўнг Хоразмда «Эрк» партияси фаоли, шоир ва журналист Маҳмуд Ражаб ва асосан унинг қариндошларидан иборат экани айтилган 20 кишидан ортиқ намойишчилар куч билан автобусга ўтқазилиб, номаълум томонга олиб кетилгани хабар қилинган.\nКейинчалик Маҳмуд Ражаб ва Нафосат Оллошкуроваларнинг 10 суткага қамалгани маълум бўлди. Қамоқ жазосини ўтагач, унинг оиласига берилмай, руҳий шифохонага ётқизилган.\nЎзбекистон расмийлари Оллошкурованинг мажбуран руҳий шифохонага ётқизилганини тасдиқлаган, аммо унинг қандай аҳволда сақланаётгани ва нима муолажа қилинаётгани ҳақида расмий маълумот берилмаяпти.\nЯқинлари ва адвокати Оллошкурованинг руҳий шифохонага ётқизилганини Бош прокуратура хабаридан тасдиқлашган, 4 октябр куни уни кўриш учун борган акасига, яқинларининг айтишича, фақат “30 секунд” давомида мулоқот қилишга рухсат берилган.\nУ кучли психотроп дори қабул қилгандек таассурот қолдирган.\nУчрашув Боғот туман ИИБ бошлиғи ва фуқаро кийимидаги хоразмлик бўлмаган шахс назорати остида ўтгани айтилади.\nПрезидент Шавкат Мирзиёев даврида мустақил журналист ва блогернинг илк марта руҳий муолажага мажбурланиши қатор халқаро инсон ҳуқуқлари ташкилотлари томонидан қораланмоқда.\nХоразмлик журналист Давлатназар Рўзметовнинг хабар қилишича, бу борада АҚШнинг Тошкентдаги элчихонаси мулозими ҳам хавотир изҳор қилдирган ва бу ҳақида АҚШ Конгрессига ҳисобот тайёрланаётганини билдирган.\n“Ҳозиргина АҚШ элчихонаси сиёсий масалалар бўйича биринчи котиби Рейчел Вульф хоним билан учрашдик. Учрашув жараёнида дипломат хоним билан Ўзбекистонда сўз эркинлиги, демократик жараёнини ривожланиши, инсон ҳуқуқлари ҳамда журналист ва блогерларга айрим орган ва ташкилотлар томонидан бўлаётган босимлар, таъқиблар хусусида, жумладан ўзимга бўлаётган таъқиблар ҳамда мажбурий тарзда руҳий касалликлар шифохонасида сақланаётган Нафосат Оллашукурова хусусида суҳбатлашдик”, – дея хабар тарқатди Рўзметов.\nҚароргоҳи Вашингтонда жойлашган Журналистларни ҳимоя қилиш қўмитаси (CPJ) 8 октябрда Оллошукуровага қарши қўлланилаётган чоралар зудлик билан тўхтатилиши ва у озод қилинишига чақирди.


Хитойлик ногирон киши ўзини ўлдириши учун қотил ёллагани маълум бўлди\nХитойнинг Чжэнчжоу шаҳрида истиқомат қилувчи, ногиронлик аравасига михланган киши ўзини ўлдириш учун қотил ёллаган. Лекин қотил унга пичоқ билан 12та жароҳат етказгач, тирик қолган ва одамларни ёрдамга чақирган. Бу ҳақда The South China Morning Post гаазетаси хабар ёзган.\nУ жароҳатланган ҳолда шаҳардаги шифохонага олиб борилган ва айни вақтда шифокорлар назоратида бўлиб турибди. Хитой полицияси вакилининг сўзларига кўра, воқеа 2015 йилнинг октябрида бўлиб ўтганди, лекин бу маълумот эндигина ошкор этилди. Ногиронга жароҳатлар етказган ёлланма қотил қўлга олинган ва унга қасддан одам ўлдиришга уриниш бўйича айблов эълон қилинган.\nАмалга ошмай қолган қотиллик буюртмачиси қотилни интернет орқали топган. У бир неча йил олдин авиаҳалокатга учраган ва шундан кейин оёқларида юра олмай қолган. Шундан сўнг у ўлишни истаган. У ёлланма қотилга иш учун 70 минг юань (деярли 11 минг доллар) таклиф қилган.\nУлар ҳостелда учрашишган, "нўноқ қотил" эса буюртмачисига мева кесувчи пичоқ билан 12 жойидан жароҳатлаган. Лекин "қурбон" оғриқларга чидай олмасдан бақира бошлаган ва одамларни ёрдамга чақирган. Шундан кейин "қотил" қуролини ташлаб воқеа жойидан қочиб кетган. Ҳостел ходимлари полиция ва тиббий хизмат вакилларини чақиришган. Ҳуқуқ-тартибот органлари кузатув камераларидаги тасвирлар орқали ёлланма қотилни Ляньюньган шаҳрида қўлга олишган.


Тошкентда эркак ўғли билан уришиб қолган 11 ёшли болани дўппослади - 24.08.2021, Sputnik Ўзбекистон\nЧилонзорда болалар тортишувига аралашган ота 11 ёшли болани уриб, жароҳат етказди. 24.08.2021, Sputnik Ўзбекистон\nТОШКЕНТ, 24 авг – Sputnik. Ижтимоий тармоқларда Тошкент шаҳрида катта ёшдаги киши ёш болани ураётгани акс этган видео тарқалди.Пойтахт ИИББ матбуот хизмати хабарига кўра, 22 август куни Д.Ў. ички ишлар органларига мурожаат қилиб, ўғлини урган қўшнисига нисбатан қонуний чора кўришни сўраган.Аниқланишича, шу куни соат 14:00 ларда Чилонзор тумани 8-мавзеда истиқомат қилувчи ёш болалар ўзаро уришиб қолган. Уларнинг тортишувига болалардан бирининг отаси 35 ёшли Қ.Б. аралашган. У вояга етмаган 11 ёшли бола К.А.ни уриб, тан жароҳати етказган.Ҳолат юзасидан терговга қадар текширув ўтказилмоқда.Вояга етмаган К.А.га етказилган тан жароҳатининг оғирлик даражасини аниқлаш мақсадида суд-тиббиёт экспертизаси тайинланган.\nбола, тошкент, чилонзор тумани\nЧилонзорда болалар тортишувига аралашган ота 11 ёшли болани уриб, жароҳат етказди.\nТОШКЕНТ, 24 авг – Sputnik. Ижтимоий тармоқларда Тошкент шаҳрида катта ёшдаги киши ёш болани ураётгани акс этган видео тарқалди.\nПойтахт ИИББ матбуот хизмати хабарига кўра, 22 август куни Д.Ў. ички ишлар органларига мурожаат қилиб, ўғлини урган қўшнисига нисбатан қонуний чора кўришни сўраган.\nАниқланишича, шу куни соат 14:00 ларда Чилонзор тумани 8-мавзеда истиқомат қилувчи ёш болалар ўзаро уришиб қолган. Уларнинг тортишувига болалардан бирининг отаси 35 ёшли Қ.Б. аралашган. У вояга етмаган 11 ёшли бола К.А.ни уриб, тан жароҳати етказган.\nВояга етмаган К.А.га етказилган тан жароҳатининг оғирлик даражасини аниқлаш мақсадида суд-тиббиёт экспертизаси тайинланган.


Гидрометеорология хизмати маркази эртага, 22 октябрь куни қандай об-ҳаво кутилаётганини маълум қилди.\nТошкент шаҳри. Ҳаво ўзгариб туради, куннинг биринчи ярмида бироз ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 9-11 даража, кундузи 15-17 даража илиқ бўлади.\nҚорақалпоғистон, Хоразм вилояти. Ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 0-5 даража, кундузи 10-15 даража илиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12 даража, кундузи 13-18 даража илиқ бўлади.\nТошкент вилояти. Ҳаво ўзгариб туради, баъзи жойларда бироз ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12 даража, кундузи 13-18 даража илиқ бўлади.\nСамарқанд, Жиззах ва Сирдарё вилоятлари. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12 даража, кундузи 13-18 даража илиқ бўлади.\nҚашқадарё ва Сурхондарё вилоятлари. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12 даража, кундузи 17-22 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12 даража, кундузи 17-22 даража илиқ бўлади.\nРеспубликанинг тоғли ҳудудлари. Ҳаво ўзгариб туради, тоғ олди ва тоғ ҳудудларнинг баъзи жойларида ёмғир ёғиши мумкин, баланд тоғ ҳудудларда қорга айланиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3-8 даража, кундузи 5-10 даража илиқ бўлади.


01:43 21 Феврал 2020\n10:28 05.02.2020 (Янгиланган 10:33 05.02.2020) Ҳавола олиш\nОқ уй раҳбари Дональд Трамп ўзининг нутқи нусхасини чиқиш қилишдан олдин одатдаги каби спикер ва вице-президентга узатган.\nТОШКЕНТ, 5 фев — Sputnik. АҚШ президенти Дональд Трампнинг конгрессдаги “Мамлакатдаги вазият тўғрисида”ги йиллик мурожаатномасидан сўнг Вакиллар палатаси спикери демократ Нэнси Пелоси унинг нутқи матнини намойишкорона йиртиб ташлади.\nОқ уй раҳбари ўзининг нутқи нусхасини чиқиш қилишдан олдин одатдаги каби спикер ва вице-президентга узатган. Ўша пайт спикер Трампга қўлини узатган, бироқ Трамп унинг қўлини сиқиб кўришмасдан, тескари бурилиб трибунадаги ўз ўрнини эгаллаган.\nТрамп ўз нутқини якунлаши биланоқ, унинг ортида бўлган Пелоси стол устидаги унинг нутқини олиб, намойишкорона йиртиб ташлаган.\nКейинчалик Нэнси Пелоси журналистларга ушбу хатти-ҳаракатини изоҳлаб, “муқобилларини инобатга олган ҳолда бу боадабона” бўлганини маълум қилган.


Главная / Жамият /\nanvarj63 4 weeks ago\tЖамият Comments Off on 26 Показы\nХонанда Жасур Умиров номусга тегишда айбдор деб топилиб, 5 йилга қамалди. Яна икки судланувчи 1,5 йилга озодликдан маҳрум қилинди.\nБугун, 2 февраль куни жиноят ишлари бўйича Каттақўрғон шаҳар суди хонанда Жасур Умиров ва унинг икки нафар таниши устидан ҳукм чиқарди.\nОлий суд ахборот хизмати хабарига кўра, суд ҳукми билан:\nА.З. ва Ш.Қ. эса Жиноят кодексининг 238-моддаси (ёлғон гувоҳлик бериш) 1-қисми ва 241-моддаси (жиноят ҳақида хабар бермаслик ёки уни яшириш) 2-қисми билан айбли деб топилиб, уларга ЖКнинг 59-моддаси (бир неча жиноят содир этганлик учун жазо тайинлаш) тартибида узил-кесил 1 йил 6 ой муддатга озодликдан маҳрум қилиш жазоси тайинланди.\nМаълумот учун, тергов органи Жасур Умировга ЖКнинг 118-моддаси 3-қисми «а» банди билан айблов эълон қилган эди. Бу банд номусига тегилган шахснинг 18 ёшга тўлмагани айбдорга аён бўлган ҳолни назарда тутади ва оғирроқ санкцияни (10 йилдан 15 йилгача қамоқ) келтириб чиқаради. Прокурор суддан Умировни 12 йилга озодликдан маҳрум қилишни сўраган, аммо суд айбланувчини шу модданинг 1-қисми билан айбдор деб топган.\nШунингдек, прокурор А.З. ва Ш.Қлар учун 3 йил 8 ой муддат берилишини сўраган.\nСудланувчилар, жабрланувчи ва унинг қонуний вакили ҳукм нусхасини олган вақтдан бошлаб 20 сутка ичида Самарқанд вилоят судининг жиноят ишлари бўйича апелляция инстанцияси судлов ҳайъатига апелляция тартибида шикоят қилишга ва протест келтиришга ҳақли.\nСуд ЖПКнинг 19-моддаси 1-қисмига биноан ёпиқ тарзда бўлиб ўтди.\nЭслатиб ўтамиз, Kun.uz Самарқандда лицейнинг биринчи курсини эндигина тамомлаган қизнинг номусига тегилган бўлиши мумкинлиги ҳақида сентябрь ойида журналист суриштируви эълон қилган эди. Бунга қадар Каттақўрғон туман ИИБ мазкур ҳолатда жиноят аломатлари бўлмаган деб топиб, жиноят иши қўзғатишни рад этган.\nМақола эълон қилингач, сентябрь ойида Самарқанд вилоят прокуратураси ИИБнинг жиноят иши қўзғатишни рад этиш ҳақидаги қарорини бекор қилди ва қайта текширув тайинлади.\nОктябрь ойида жиноят иши қўзғатилди, 21 декабрь куни Жасур Умиров эҳтиёт чораси сифатида қамоққа олинди.\nПред. Семестрни ёпа олмаган талабалар қўшимча пул тўлаб, 3-семестрда ўқиши мумкин бўлади\nСледующая Тошкентда Авиация боғи очилади. Ўнга яқин боғ ва хиёбон ободонлаштирилади (фото)


йигирма тўртинчи ялпи мажлиси бўлиб ўтаётгани ва унда молия вазири Жамшид Қўчқоров сўзга чиққани ҳақида хабар берилганди. Вазир сенаторларнинг ...\nДавлат бюджети тўғрисида»ги Қонуни бўйича Молия вазири Жамшид Қўчқоровнинг маърузаси тингланмоқда. «Xabar.uz» мухбирининг маълум ... маърузаси тингланмоқда. «Xabar.uz» мухбирининг маълум қилишича, Жамшид Қўчқоров 2020 йилда ижтимоий соҳани молиялаштириш кучайтирилишини ...\nGlobal Markets нашри (“Euromoney Institutional Investor”нинг қисми) Жамшид Қўчқоровни «Марказий ва Шарқий Европа минтақаси бўйича (шу жумладан ... ютуқларни юқори баҳолаган. Маълумот учун айтиб ўтиш керак, Жамшид Қўчқоров 1964 йил 19 октябрда Самарқанд вилояти Каттақўрғон шаҳрида ...\nАсосий муаммо — тарозининг тоши тўғри қўйилмаганида. Бозор иқтисодиётининг вазифаси эса тўғри қўйиш.\nкоммуникациялар агентлигида Бош вазир ўринбосари, Молия вазири Жамшид Қўчқоров ва бир қатор вазирликлар мутасаддилари иштирокида матбуот ...\nбош вазири ўринбосари, молия вазири Жамшид Қўчқоров қишлоқ хўжалигига мўлжалланмаган ер участкаларини хусусийлаштириш тўғрисидаги қонунни ерга нисбатан хусусий мулкчиликни жорий ... хусусий мулкчиликсиз бозор иқтисодиёти тўлиқ бўлмайди», — деди у. Жамшид Қўчқоров ҳукуматнинг ушбу масаладаги позициясига ойдинлик киритар ...\nРеспубликаси Бош вазири ўринбосари — молия вазири Жамшид Қўчқоров электр энергияси нархи ўсиши сабабларини изоҳлади. «Ўзбекистонда ...\nЎзбекистон Республикаси Бош вазири ўринбосари – молия вазири Жамшид Қўчқоровга парламент сўрови юбориш ҳақидаги масалани кўриб чиқдилар. ...\nбош вазирининг ўринбосари, молия вазири Жамшид Қўчқоровнинг «Facebook»да расмий саҳифаси очилди. «Расмий саҳифамга хуш келибсиз! Ҳурматли дўстлар, мен сизларни мамлакатимизда бўлиб ... бевосита мулоқот қилишдан бағоят мамнунман», — дея пост қолдирган Жамшид Қўчқоров. Бош вазир ўринбосарининг расмий саҳифасида молия вазирлиги ...\n«Bloomberg» ахборот агентлигига Бош вазир ўринбосари, Молия вазири Жамшид Қўчқоров маълум қилган, дея хабар бермоқда «Xalq so‘zi Online» нашри. Ўзбекистон ...


Асабийликда анор даво\n≡Саломатлик 13:06, 16.11.2018 ✔368\nКузнинг шифобахш меваларидан ҳисобланган анорни минг дардга даво дейишади. Унинг нафақат меваси, балки пўсти ҳам турли касалликларга малҳам сифатида қўлланилади.\nВакцина гриппдан сақлай оладими?\n≡Саломатлик 16:30, 08.11.2018 ✔410\nҲозир шамоллаш ва гриппнинг айни мавсуми. Бурун битса, томоқ оғриса, кимдир «шамоллабман» деса, бошқа биров «грипп бўлдим шекилли», дейди.\nҲиқичоқни тўхтатишдан, юрак касалликларигача\n≡Саломатлик 16:29, 08.11.2018 ✔360\nБеҳини барчамиз севиб истеъмол қиламиз. Ундан тайёрланадиган мураббо ва шарбат эса қишда заифлашган организм учун айни муддао.\n≡Саломатлик 16:29, 08.11.2018 ✔346\nНосоғлом фарзанд туғиш ёш билан боғлиқ...ми?\n≡Саломатлик 18:52, 01.11.2018 ✔381\nЖаҳон тиббиёт мутахассислари маълумотига кўра, тиббиётда ҳар йили юзга яқин янги касалликлар аниқланади. Уларнинг аксарияти ирсий касалликлар билан боғлиқлиги эса ҳар қандай кишини хавотирга солиши тайин.\nЁшлигингизни қайтариб беради\n≡Саломатлик 18:51, 01.11.2018 ✔368\nИбн Синонинг «Тиб қонунлари» китобида шолғомнинг фойдали хусусиятлари ҳақида жуда кўп маълумотлар келтирилган. «…Шолғомда ҳар хил қувват бор.\nАввал «супуриб» сўнг «айлантирилади»\n≡Саломатлик 09:35, 26.10.2018 ✔371\nТишларни соғлом сақлаш қоидаларини биласизми?\n«Суюқ олтин» фойдаси\n≡Саломатлик 09:34, 26.10.2018 ✔376\nАсл ватани Миср бўлган зайтуннинг инсон саломатлигига улкан фойдаси аллақачон ўз исботини топган. Ҳатто, Юнонистоннинг афсонавий шоири Гомер зайтун ёғини «суюқ олтин», деб атаган. Шундан сўнг, зайтун етиштириш Испания ва Италияда ҳам оммалашган.\nОёқ терлашидан халос бўлиш\n≡Саломатлик 09:34, 26.10.2018 ✔354\nКўпгина ноқулайликларни келтириб чиқарувчи ҳолатлардан бири бу оёқ терлашидир. Ноҳуш ҳид нафақат ўзингизга, балки бошқаларга ҳам салбий таъсир кўрсатиши мумкин. Бу каби муаммолардан қутулиш ҳар кимни ҳам ўйлантириб қўяди. Хўш, бунинг чораси қандай?\n≡Саломатлик 16:50, 18.10.2018 ✔370\nҲар қандай қўшимча озиқни бола хуш кўриб истеъмол қилгани билан у гўдак организмига оғирлик қилиши мумкин.\nПарҳез таом — қовоқ\n≡Саломатлик 16:49, 18.10.2018 ✔387\nПолиз экинлари ичида энг кўп фойдали хусусиятга эга қовоқ — бекалар таомномасининг безагидир. Ундан тайёрланган овқатлар ҳам мазали, ҳам витаминларга бойлиги билан ажралиб туради.\n≡Саломатлик 16:49, 18.10.2018 ✔381\nЭрталаб тургач, албатта аввало ойнага қараймиз. Бирдан кайфиятимиз бузилади: қовоқларимиз худди ари чаққандек шишиб қолган.\n≡Саломатлик 17:40, 11.10.2018 ✔402\n≡Саломатлик 11:19, 04.10.2018 ✔508\n≡Саломатлик 11:18, 04.10.2018 ✔522


24 октябр 2019, Тошкент вақти: 07:09\nЎзбекистон Маданият вазири Бахтиёр Сайфуллаев Ўзбекистондаги тарихий ва маданий обидаларни сақлашда идорий органлар ўртасида ҳамоҳанглик йўқлигини эътироф этди.\nУнинг бу эътирофи вазирлик биносида 25 июлда ўтказилган матбуот анжумани чоғида янгради.\nАнжуманда Самарқанддаги обидаларнинг бузилаётгани¸ Тошкентдаги мозаикаларнинг ўчирилгани ва Нукус музейидаги энг қиммат асарнинг вайрон бўлгани муҳокама қилинди.\nОзодлик мухбирининг Тошкентдаги мозаикалар ўчирилгани ва Метро бекатидаги Чингиз Аҳмаров асарлари устидан бўяб ташлангани ҳақидаги саволларига жавоб берган вазир Бахтиёр Сайфулллаев "маҳаллий ҳокимчалар савиясизлиги боис ялтир-юлтур қилинаëтган монументал асарлар" йўқолиб бораётганини айтди.\n- Бунақа бемаслаҳат “таъмир қилишлар” кўп. Ижтимоий тармоқ орқали бир нарсани билиб қолдим. Тошкентдаги ер қимирлагани монументини (Матонат монументи-таҳр) "взяли и перекрасили". Ялтир-юлтур қилиб мойлаб қўйишибди. Монументал асарларни у бўëққа бўяб бўлмайди-ку, ахир. Ким қилди буни? Қайсидир "ақлли" ҳокимча буйруқ берган¸ бориб бўяб қўйинглар деб. Ахир, бу - санъат асари! Санъат асари бўялмайди. Санъат асарини реставрация қилиш мумкин, холос. Уни ялтир-юлтур қилиб қайтадан бўяш ақлга сиғмайди, - деди Бахтиёр Сайфуллаев.\nЎзбекистон маданият вазири тарихий обидаларни сақлашда координация йўқлигини тан олди\nУ маҳаллий ҳокимларни вазирлик билан маслаҳатлашиб иш тутишга чақирди:\n- Биз вазирлик ўлароқ қўлимиздан келганча ҳаракат қиляпмиз. Ҳокимлар санъат асарига тегинишдан олдин биз билан маслаҳат қилсин. Биз мутахассисларимизни юборамиз. Аммо Самарқандга ўхшаш ҳолатга чидаб тура олмаймиз, - дея огоҳлантирди Ўзбекистон Маданият вазири.\nБахтиёр Сайфуллаев Самарқанд шаҳридаги ЮНЕСКО маданий меросига киритилган биноларнинг бузилиши сабабларига ҳам тўхталди:\n- Ўша ерда Маданий мерос идораси бузишга рухсат бермаган. Лекин "застройщик" кимгадир пора берган. Майли, пора сўзини ишлатмайлик. Нима бало қилган бўлсаям¸ ўша жойни бузиб, ўрнида етти қаватли бино кўтариб қўйган. Биз эса чапагимиздан ўт чиқиб қолавердик. Бизнинг "бдительност"имизни (ҳушëрлигимизни-таҳр) ухлатиб қўйган, - деди Бахтиёр Сайфуллаев.\nОзодлик 2016 йил январида Тошкент метросининг "Навоий" бекатидаги майолик паннонинг хўжалик бўёғи билан таъмирлангани ҳақида хабар берганди.\nМаданият вазири паннонинг бузилишига ҳам вазирлик қарши чиққанини айтди:\n- "Навоий" метросидаги Чингиз Аҳмаров асарларини устидан мойлашган. Унга ҳам тегиш керак эмас эди. Бизга яъни соҳани биладиган профессионалларга мурожаат қилиш керак эди¸ - деди Ўзбекистон Маданият вазири Озодлик мухбири саволига жавоб бера туриб.\nМаданият вазири: Матонат монументи бўялганини ижтимоий тармоқ орқали билдим\nМатбуот анжумани сўнгида маданият вазирлиги матбуот котиби Мавлуда Асқархўжаева Озодлик мухбирига эксклюзив суҳбат берди.\nОзодлик 25 июль куни Самарқанднинг ЮНЕСКО ҳимояси зонасида жойлашган 110 йиллик почта биносининг бир қисми бузила бошлангани ҳақида хабар берганди.\nСамарқанднинг Юнеско ҳимояси қисмида яна бузиш ишлари бошланди\nМавлуда Асқархўжаев тарихий почта биносининг буткул бузилмаганини айтди:\n- Ижтимоий тармоқларда почта биноси бузилиб юборилди, дейилди. Лекин, маълумотни тўғри бериш керак: “бузиб юборди эмас, бузилиш арафасида. Ҳукумат тамонидан яқинда қарор чиқарилди. ЮНЕСКО химоясида бўлган маданий мерос объектлари маданият вазирлигидан рухсат олмагунга қадар, бизнинг қошимизда “маданий мерос объектларининг мухофазаси ва улардан фойдаланиш бош инспекцияси” рухсатнома бермагунига қадар, бузилиши ёки у ерда қурилиш олиб борилиши ман этилади. Шунинг учун, ўйлайманки, почта биноси ҳам ўз жойида қолади¸ - деди Маданият вазирлиги матбуот котиби.\nУнга кўра¸ “почта биноси бузилиб ўрнига мединститут қурилсин деган ҳужжатни ҳеч ким кўрсатмаган”.\n- Меъёрий ҳужжатлар билан яхшироқ танишсак бўларди. Бизга почта биноси бузилиб, ўша ерда мединститут қурилсин, деган далилни беришмади¸ - дейди Асқархўжаева.\nАммо, Озодлик тасарруфида Самарқанд шаҳар ҳокимининг ЮНЕСКО ҳимоясидаги ҳудудидда жойлашган тарихий почта биносини бузиш ҳақидаги қарори бор.\nҚарор иловасида Самарқанд шаҳар почта алоқа тармоғи биноси бузилиши аниқ кўрсатилган.\nАсқархўжаеванинг таъкидлашича¸ "ЮНЕСКО ҳимоясидаги ерларни сотган ўзбошимча мулозимларга кескин чора кўрилган".\n- Бу - бизнинг маданий меросимиз. Биз уни фақат мухофаза қиламиз ва ундан оқилона фойдаланамиз. Фарзандларимизга қолдириш - бизнинг бурчимиз. Матбуот анжуманида шахсан вазиримиз ўзлари жавоб бердилар айни кимсалар қонун ва қонуности хужжатлар билан яхши танишмагани учун, бу нарсани ичига кирмасдан, ўзбошимчалик билан ерларни сотиб, ерларни ўзбошимчалик билан эгаллаш ва у ерда қурилиш олиб бораётган мутасадди кишиларга кескин чоралар кўрилмоқда¸ - деди у.\nОзодлик мухбири ундан Савицкий музейининг собиқ директори ишга қайтадими, музейдаги асар нега сув тагида қолди, деб сўради.\n- Савицкий музейи собиқ раҳбарининг ишга қайтиши масаласи қайта кўрилиши кўзда тутилади. Лекин, бу нарса музей экспонатларининг инвертаризацияси ўтказилганидан сўнг бўлади. Бу нарса бўйича ваъда берганлари йўқ. Инвертаризациядан сўнг у ердаги экспанатлар ҳолати ва собиқ раҳбарият пайтида экспонатлар қандай ҳолатда бўлган... Уларнинг ҳолати хақида маълумотлар олинганидан кейин собиқ раҳбар бу лавозимга лойиқ, лойиқ эмаслиги ишчи гурух билан кўриб чиқилади¸ - деди Асқархўжаева.\nМаданият вазирлиги матбуот котиби Озодлик билан суҳбат давомида Тошкентдаги мозаикалар муаммосига ҳам тўхталди:\n- Тарихий деворга туширилган расмлар ва мозаикалар келгуси авлод учун сақланиб қолиши керак. У қандай кўриниши¸ қандай мзамунга эга бўлса ҳам. Кимдир у асарда Совет сиймоси бор, деяпди. У қандай сиймони билдирмасин, авваломбор, бу - бизнинг тарихимиз. Бу борада вазир ҳамда вазир ўринбосарлари жонкуярлик кўрсатишяпти. Бу мозаикалар Маданият вазирлиги рўйхатидан ўтмаган бўлса ҳам, уларнинг сиёсати барибир маданият вазирлигига тегишли, - деди Мавлуда Асқархўжаева .\nУ Ўзбекистондаги барча санъат обидларини вазирлик назоратига олиш масаласи "деярли ҳал бўлиш арафасида" турганини билдирди.\nМавлуда Асқархўжаева "Навоий" метроси бекатидаги Чингиз Аҳмаров асарининг бузилишини "реставраторларнинг камлиги” билан изоҳлади:\n- Яқин кунларда бу хақда маълумот берамиз. Лекин, бу нарсалар йўқ бўлиб кетмасидан, туман раҳбарларининг ўзлари ҳам қайғуриши керак. Реставрация қилиш керак, реставраторлар йўқ бўлиши мумкин. Бевосита маданият вазирлигига мурожаат қилиш керак. Бизга мурожаат қилинса, керакли реставраторларни топиб беришга, амалий ёрдам кўрсатишга ҳаракат қиламиз. Шу йўл билан тарихий ёдгорлигимизни асраб қоламиз. Хозирги кундаги энг катта муаммо бу - реставраторларнинг камлиги, - деди Маданият вазирлиги матбуот котиби.


Мамлакатнинг бутун бойлиги уч улушдан иборат эди « Ўзбекистон Халқ Ҳаракати\nМамлакатнинг бутун бойлиги уч улушдан иборат эди\n09 December 2017 - 9:00\nДуйсенбайнинг очиқчасига ён беришини илтифот дея тўғри тушунган генераллар ўз жойларини эгалладилар. Опа-сингиллар ғазабларини босолмай чиранганларича, думларини тиккайтириб қолавердилар.\nГенераллар билан жангга кириш учун кийимларини ечган Тайсинни Жак Андирсон билан Аббос Қасрий қайтатдан кийинтириб, юзига ниқобини тортиб қўйди. Тайсин генералларга қараб вожаҳат билан иррилларкан, мураббийлари бошига қўндирган ғиррим телпаги тушиб кетди. Шунда портлаб кетмоқчи бўлаётган Авакян аламига чидолмасдан Гулисипсанинг тўстувагини қўлидан тортиб олиб, “Бахтиқора буви” ҳайкалига қарата отди. Кампир чаққонлик қилиб бошини ён томонига эгганди, тўстувак қулоғи тагидан ўтиб-бориб, тобутда ётган мурдага тегди. Мурда ҳам “ҳап, сеними” дегандай, ўрнидан сапчиб туриб, кўзлари билан Гулисипсани излаб топди-да, “ма, ол матоҳингни” дегандек тумшуғи билан тўстувакни эгасига улоқтирди.\nҲеч қачон жаҳли чиқмайдиган Гулисипсага Авакяннинг найранги қаттиқ ботганди. Тўстувакни ердан олиб, унинг бошига солганди, Авакяннинг бошидан ярим қулоч кўтарилиб турган турмаги орасига яширинган уч литрлик банка синиб, чил-чил бўлди. Маросим иштирокчилари таажжубини қўзғатган нарса бу эмас эди, албатта. Чил-чил синган банка билан дуру жавоҳирлар, олтин тангалар, долларлар ерга тушиб сочилганди. Оддий бир тўстувак Авакяннинг жирканч башарасини бутун мамлакат кўзи ўнгида очиб ташлаганди.\nЯна ҳам ҳайратланарлиси, мотам маросими тантаналарини тўғридан-тўғри телевидение орқали кўриб турганларнинг оғзи анг-танг бўлиб очилиб, тўрт юз йилдан буён занглаб ётган ақллари ишлаб кетганди. Улар пахта, олтин ва бошқа қазилма бойликларидан келаётган чексиз маблағларнинг қаерга кетаётганини англагандек бўлгандилар. Житириқнинг дафн маросими шарофати билан ўғри ушланганди.\nМамлакатнинг бутун бойлиги уч улушдан иборат эди. Улушнинг бир қисми яҳудийларга, бир қисми дода билан опа-сигилларга, бир қисми қавмга қолармиш, деган мишмишлар чиппакка чиққан эди. Тун кеча Али заргардан тортиб олган дуру гавҳарларию маржонларининг ерда сочилиб ётганини кўриб, Батангулнинг кўзлари хонасидан чиққудек ола-кула бўлиб кетди. Кўзлари олдига ўн беш йил аввал Али заргар туғилган кунида совға қилган ўн тўққиз қиротлик йўқолган олмос қошли исирғалари келди. Дугонаси кўзига қарашга юраги дов бермаган Авакян, сочилиб ётган дуру жавоҳирларга қўшиб, шиша синиқларини терди-да, ҳе йўқ-бе йўқ, олиб бориб телпакка ташлади. Батангул, “юзсиз, ўмаришга уялмапсан. Менга тегишли нарсаларни хайрия қилишга қандай ҳаддинг сиғди” дегандай, думини тиклаб, унга ҳамла қилмоқчи бўлганди, Авакян панжасини паншаха этиб уни тўхтатди. Сўнгра сийнабанди остидан флешка олиб Батангулга узатар экан:\nБатангул, “дугонажон, мен ҳеч нима демадим”, дегандек Авакянга суйкалиб, унинг оёқларини ялади. Шу билан бу шоу тугади.\nБу томошани кўриб, энди бойликларимиз қайтар экан, деб суюниб турган томошабинлар, икки қўлларини бурунларига тиқиб қолавердилар. “Авакян бошига банкани тескари қўймас экан. Хазинани солиш қулай бўлсин учун атайлаб, тўғри қўяр экан”, деган баҳс-мунозаралар кейин ҳам бир неча кун давом этди. Шу орада, “…бу нарсалардан дода бехабар экан” деган миш-мишлар пайдо бўлдию, аввалги ивирсивирлар йўққа чиқди.\nАммо довруғи оламни тутган Гулисипса тўстувак орқасидан қаҳрамонга айланди. Энди унинг бири икки бўлмаса ҳам, бир этак боласининг қорни тўйиб нон емаса ҳам, бу дунёда эгни битиб, рўшнолик кўрмаса ҳам, номи тарихда қоладиган бўлди. У ўлмасидан туриб ўзи ҳақида дарсликларда ўқийдиган, ўзи ҳақидаги ўзи билмайдиган мислсиз қаҳрамонликларга тўла афсона ва чўпчакларни невараларига сўзлаб берадиган бўлди…\nТелевидение орқали барчасини кўриб-эшитиб ўтирган томошабинлар ер шари устига минбар қўйиб ўтириб олган Дуйсенбайни алқардилар. Уларнинг назарича, “дода”нинг қувлиги боис бутун ер юзининг бойликлари Дуйсенистонга оқиб келаётганди.\nХазинани, ертўлага кириб кетган доҳий Ленин ҳайкали каби, кўз қорачиғидай асрашига ҳам манглайқаро соддалар астойдил ишонардилар. Улар, ертўлага оқаётган бойликлар вагонларга ортилиб, метрополитен яратган қулайлик туфайли Халқаро Аэропортга кетаётганидан ҳам тамоман бехабар эдилар. Уларнинг орасида, “Зотан, доданинг қундуз телпагининг таги тешик эмасдир. У Алоуддининг сеҳрли чироғига ўхшаши ҳам мумкин-ку. Телпак ичида додага хизмат қиладиган девларни йўқ дея ким айта олади”, дегувчилар ҳам топиларди.\nУлар жорий соатларда бойликларни ортиб, илк учган учоқларнинг Шветсарияга бориб, қайтиб келаётганини хаёлларига ҳам келтирмасдилар. Русия осмонида ушланиб, ерёнғоқ пўчоғига жойланган фалон тонна олтинларнинг мусодара қилинганини эшитганларида, уларнинг Русия манфаатини кўзлаб, тилларини ғийбатдан тия олмасликлари ҳам ҳаққирост эди. Улар ҳали ҳам ўзларини Русия мамлакати фуқаролари, Москвани пойтахтлари дея ҳисоблардилар. Дуйсенбайга шунчаки, бир отамонга ялтоқлангандек – қўрққанлари туфайли лаганбардорлик қилсалар-да, Путинни ҳақиқий давлат раҳбари – ўзларининг президентлари сифатида кўрардилар. Улар Дуйсенбайга, Дуйсенбай уларга мос эди…\nДафн маросими ким ошди савдосига айланди. Ажнабийлардаги чексиз ҳимматни кўрган Дуйсенбайнинг атрофидаги давлат мулозимлари ҳам енг шимариб, савоб орттиришга шўнғидилар. Икки ўртада соғлом рақобат вужудга келди. Бутун дунёда “Дуйсен модели” дея юритиладиган бу усулнинг жуда кўп афзалликлари бор эди. Илм-фаннинг сўнгги ютуқлари эътироф этган бу усулни жаҳондаги янги инқирозларнинг олдини олиш учун қўллайдиган даврлар яқинлашаётганди. Қўлларида ҳемирлари қолмагач, бир-бирларига тиш қайраётган ҳар икки тараф устларидаги кийимларни ечиб телпакка ота бошладилар. Охирида барчалари қора шляпа, қора кўзойнак, Житириқнинг тасвири туширилган сиёҳранг галустук ва оқ қўлқопларда қолдилар. Уларнинг ҳар бирлари, “Қора кўзойнак шарофати билан мен ҳаммани кўряпман. Мени эса ҳеч ким кўрмайди”, деб ўйларди.\nУларнинг ножоиз жойларига кўзлари тушган Житириқнинг мурдаси уятдан қизариб кетди. Ва дунёда энг бетамиз дея кўрилган махлуқ қанотлари билан юзини яшириб, оёқларини йиғиб олди. “Бахтиқора буви”, “Мол-дунё дея шарманда қилдиларинг. Юзларинг қурсин, сенларинг”, дея даҳанига тил битиб, неварасини бағрига босганча ўзини телпакка отди…\n– Балалар, мен кўп калондимоғ, тезхонман-да. Биров мақтаса, ўлган-йитганимни билмайман. Ҳай, так дейдиган одам йўқ. Тош қотмай ўлсин, “Бахтиқора буви”нинг ташвиши менга тушипдими? Бузоқ эринг билан бир этак болангни ўйла, дейдиган бир хумса йўқ! – деган пушаймонларидан энди фойда йўқ эди.\nҲамма тобутда қанотлари билан юзини яшириб олган мурдани эсидан чиқариб, ўзини вагонга урди. Улар қолиб кетмасликлари учун бир-бирларини босиб-янчиб, олдинга интилардилар. Гулисипса олдини тўсганнинг бошини тўстувак билан мажақлаб, қурбонларининг ўлигига ҳам бир тепиб ўтарди.


СЎНГГИ НАФАСГАЧА ЁЗИШНИ ИСТАЙМАН... - “Китоб дунёси” газетаси сайти\nСЎНГГИ НАФАСГАЧА ЁЗИШНИ ИСТАЙМАН...\nКлод Симон 1913 йил Мадагаскарда таваллуд топган ва Францияда мактаб-пансионда тарбияланган. Иккинчи жаҳон уруши арафасида адибнинг «Фирибгар» романи шуҳрат қозонди. Шундан сўнг «Майсалар» (1960), «Фландрия йўллари» (1961), «Кошона» (1963), «Тарих» (ёки «Воқеа») (1968), «Жасадларни кузатиб» (1974), «Триптих»1 (1976), «Георгиклар» (1989), «Таклифнома» (1991) ва «Акация» (1991) сингари романлари дунё юзини кўрди. Клод Симон асарлари жуда кўплаб тилларга таржима қилинган.\n— Болалигингизнинг бахтиёр онларини қандай тасвирлайсиз?\n— Отамни 1914 йил августда урушда ўлдиришган. Онам эса ўн бир ёшимда қазо қилган. Шундан сўнг мактаб-пансиони ўқувчилари қатори тартиб-интизом деганлари ҳаддан ортиқ қаттиқ бўлган диний муассасага ўқишга юборилдим. Чин етимлигимга қарамай, амаким, холам ва жиянларимнинг чексиз меҳр-муҳаббатию оқибати туфайли болалигимни бахтли кунларим эди, дейишим мумкин.\n— Аниқ эсимда йўқ, бироқ ҳарбий хизмат пайтида ёзишга иштиёқ кучайганини ҳис қилганман.\n— Сиз: «Дунёни хато англаймиз ва моҳиятига тугал етмаймиз. Англашга интилиш жараёнида хотира ҳаммасини танлайди. У сараловчи. Ёзувчилик эса — афсунгарликдир», деган эдингиз. Сиз таърифлаган ўша афсунгарлик терапевтик таъсирга эгами? Уни терапия тури деб ҳисоблайсизми?\n— Йўқ, фақат ҳузурланиш, дунёни ўзгартиришга уриниш ва табиийки, ҳар бир ёзувчи сингари асарларим ўқувчининг орзу-умидларини оқлаш учун қалам тебратаман. Ўйлайманки, интилишларим тамоман беҳуда эмас, зеро, бугун кўплаб давлатларда минглаб ўқувчиларим бор.\n— Қайси адибларнинг асарлари ижодингизга сезиларли таъсир кўрсатган?\n— Кимнингдир таъсирини тан олиш керак бўлса, у ҳолда мен Достоевский, Чехов, Жойс, Пруст ва Фолкнерни таъкидлаган бўлардим. Ижодим шахсий тажрибам асосида юзага келган.\n— «Фирибгар»нинг қаҳрамони «Бегона»даги Марсога ўхшаш персонаж сифатида таърифлашади.\n— «Фирибгар» 1941 йилнинг баҳорига яқин ва Камю-нинг «Бегона»сидан анча аввал тугалланган эди. Биринчи муҳарририм — Эдмон Бомселни уруш даврида учратганман. У яҳудий эди. Ношир биродаримнинг «The Sagittarius»нашриёт уйини немислар мусодара қилган. У мендан уруш тугашини кутиб туришни сўради. Мен рози бўлдим. Шундай экан, Камюнинг «Бегона»си билан «Фирибгар»нинг ҳеч қандай боғлиқ томони йўқ.\n— Овозингизни бошқа янги романавислардан нима ажратиб туради?\n— «Майсалар» ва ундан кейин ёзилган романларим тобора ҳаётим асосида яратилаётир. Мен деярли тўқималарга мурожаат қилмай қўйдим, тўғрироғи, улардан буткул воз кечдим.\n— Нега реалистик услубни танлагансиз?\n— Танлаганим йўқ. Камина билганича ёзади. Нашриёт ишининг пири Жером Линдон билан ҳамкорлик қилишда омадим чопди. Парижда унинг атиги тўққиз нафар ходимдан иборат «Les Editions de Minuit» нашриёти бор. Уларнинг олдига биродарим Ален Роб-Грийе орқали бордим. Ўша кезларда «Шамол»ни тугатаётган эдим. Ален асарни ўқишга бериб туришни сўради. Мутолаадан сўнг «Les Editions de Minuit»да нашр қилдириш кераклигини айтиб, мени руҳлантирди. Мазкур нашриёт ижодини юксак қадрлаганим — Беккет, Бютор, Пинже ва Роб-Грийе каби муаллифларни чоп этарди.\n— Тез ёзасизми?\n— Йўқ. Жуда ҳам секин.\n— Китобхон асарларингиздан нима олади, деб ўйлайсиз?\n— Ўқувчиларимнинг ёзганларимдан завқ олишига умид боғлайман. Ролан Барт мутолаа китобхонга бир томондан шахсий тажрибасидан маълум бўлган туйғу ва эҳтиросларни англашга имкон берса, иккинчи томондан, англамаганларини кашф қилиш завқини ҳадя этади, деб ҳисоблайди. Иоганн Себастьян Бах эса бундай завқ турини «кутилмаганни кутиш» дея эътироф этган эди.\n— «Майсалар» ва «Фландрия йўллари» каби дастлабки романларингизда узун ва мураккаб жумлаларни учратамиз. Сўнгги пайтларда жумлалар қисқариб, анчайин соддалашганига ва абзацлардан воз кечганингизга амин бўлиш қийин эмас. Услубингизни ўзгартиришга нима мажбур қилди?\n— Янгиликка интилиш. Ғояларим ҳар сафар турлича, услуб ҳам шунга яраша бўлиши керак. Бир гапни бир хил услубда такрорлайвериш қизиқ эмас.\n— Романларингизда асосий ғояни аввалдан танлайсизми ёки у қандай ёзишингизга қараб пайдо бўладими?\n— Ёзишни бошлаганимда у ўта мавҳум кўринади ва ишга қараб ғоя борган сари яхшироқ ривожланади. Кўп йиллар аввал бир интервьюда: «Роман ўзи ёзилади, уни мен ёзаман ва у мени ёзади», деган эдим.\n— Романларингизда нуқул ўлимнинг муқаррарлиги, тирикликнинг йўқолиб кетиши ва ҳаётнинг беҳудалиги мавзусига мурожаат қиласиз. Агар ҳаёт чиндан ҳам шунчалик пуч ва маънисиз бўлса, у ҳақида ёзишнинг нима кераги бор?\n— Андре Мальро: «Инсон ўлимдан қочиб бўлмаслигини биладиган ягона махлуқ», деган эди. Тўғриси, ҳаёт ўта «маънисиз» эмас. Айни шу сабабга кўра, уни қадрлаш керак ва бунга арзийди ҳам. Ёзишнинг нима кераги бор? Ёзиш, нимадир яратиш зарур бўлгани учун. Бу саволга энг яхши жавоб Сэмюэль Беккет томонидан берилган: «Қўлимдан келгани шу». Агар ҳаёт машаққат, омадсизлик, азобу уқубатга тўла бўлса, демак, бу ҳақда нимадир биламан: урушда жанг қилганман, меҳнат лагерида ишлашга мажбур қилинган маҳбус эдим, ёмон овқатланардим, кейинроқ оғир бетоб бўлдим. Бироқ шунга қарамай, ҳаётда хурсандчилик ва ҳузур-ҳаловат учун ўрин кўп, деб ҳисоблайман.\n— Ёзувчининг жамиятдаги вазифаси нимадан иборат?\n— Дунёни ўзгартиришдан. Ёзувчи ёки мусаввир ҳар сафар янги услубда инсониятга нимадир айтса, у ўзгаради. Санъат ва адабиёт шунинг учун мавжуд. Жисмонан мавжудликдан ташқари инсон дунёни тасвирий санъату адабиёт берадиган тасаввур воситасида англайди.\n— Адабиёт бўйича икки марта Нобель мукофотига даъвогарлик қилгансиз. 1983 йилда мукофотнинг сизга топширилмагани, ҳатто шов-шувларга ва ошкора эътирозлар бўлган эди. Ниҳоят 1985 йил Швед академияси сизни тақдирлашни лозим деб топди. Мукофотни олаётганда нималарни ҳис қилдингиз?\n— Бошим осмонга етган. Нобель мукофоти ёзувчи учун тақдирнинг ажойиб туҳфаси. Етмиш икки ёшда, бошингизни аранг у ёндан-бу ёнга бурадиган чоғда, сиз билан шунга ўхшаш ҳодисанинг содир бўлиши — ҳақиқий омад. Кутилмаганда шон-шуҳрат ёғилади. Бутун дунёнинг эътиборию таклифлар оқими сиз томон бурилади. Бу нарса қаттиқ ҳаяжон ва завқ-шавқ туғдириши мумкин. Швед академиясининг котиби Ларс Жилленстен менга Стокгольмда: «Ана энди — ёзинг, ёзинг... Аксарият адиблар мукофотдан кейин бошқа ёзмайди», деган эди. Шу гап тинимсиз қулоғим остида жаранглайверади. Мен ўтган куз чоп этилган каттагина «Акация» романини ёздим.\n— Ёшлар сиздан қандай қилиб ёзувчи бўлиш ҳақида маслаҳат сўрайдими?\n— Хайриятки, тез-тез эмас.\n— Аммо сўраса, уларга нима дейсиз?\n— Кўчага чиқишни, икки юз метр юриб, уйга қайтишни ва сайр чоғида ниманики кўрган ёки ўйлаган, нима ҳақда орзу қилган, нималарни эсга олган ёки тасаввур қилган бўлса, ҳаммасини ёзиш ва тасвирлашга уриниб кўришни айтган бўлардим.\n— Асарларингиздаги поездлар, иллюстратив қопқоқли қутилар, тамаки қутилар ёки печенье банкаси сингари буюмларнинг тасвири кўп учрайди. Улар қандай маънони англатади?\n— Ҳеч қандай. Менга буюмларни тасвирлаш ёқади. Худди бошқаларга расм чизиш ёққанидек. Бўлак маъноси йўқ. Шекспир: «ҳаёт бу — бир телба томонидан айтилган машмашаю қаҳр-ғазабга тўла, ҳеч нима англатмайдиган воқеадир», деб ёзган эди. Мен ҳам шунга ўхшаш фикрлайман. Фарқи шундаки, камина учун ҳаёт фақат машмашаю қаҳр-ғазабдан иборат эмас. Унда, шунингдек, капалаклар, гуллар, санъат... ҳам бор.\n— Ҳеч қандай режам йўқ. Фақат қисқа муддатли режалар қиламан. Ҳозир етмиш етти ёшдаман. У ёғимдан бу ёғим яқин, эртага ўлишим ҳам мумкин. Фақатгина ёзиш қобилиятини сақлаб қолишга умид қиламан. Сўнгги нафасгача ёзишни истайман.\nThe Paris Review, №122, 1992 йил.\nРус тилидан Азиз МАТЁҚУБОВ таржимаси\n1Умумий мазмуни, ғояси бир бўлган уч сурат; уч шеърдан иборат поэтик асар — тарж.


Қобилиятли раҳбар, изланувчан муаллимлар\nБу йил таълим соҳасида амалга оширилаётган ислоҳотлар нафақат соҳа мутахассисларини, балки бошқа касб эгаларини ҳам бефарқ қолдирмади. Бу бежиз эмас, албатта. Чунки фарзандларимизга ҳозирдан пухта ва сифатли таълим-тарбия берсак, келажакда улар заковатли, билимли, энг муҳими, ўз касбининг чинакам усталари бўлиб етишишади. Президентимизнинг “Келажакка йўлланма: маънавий янгиланиш” мақоласида таъкидланганидек, рақобатбардош миллатни шакллантиришга бугунданоқ киришиш лозим.\nСайрам тумани таълим муассасаларида фарзандларимизга тўлақонли билим беришга жиддий эътибор қаратилган, десак, янгишмаймиз. Яқинда Манкентдаги тажрибали мутахассис Музаффар Абдусатторов етакчилик қилаётган Иброҳим ота номли ўрта мактабда педагоглар жамоаси фаолияти билан яқиндан танишгач, бунга яна бир карра ишонч ҳосил қилдим.\nУшбу таълим муассасасида жами 963 ўқувчига 110 ўқитувчи сабоқ бермоқда. Бошқа жойлардаги каби 1,2,5 ва 7-синфларда ўқитишнинг янгиланган усули жорий этилган.\n– Ўзингизга маълум, келаси ўқув йилидан бошлаб, баъзи фанлар бўйича дарслар инглиз тилида олиб борилади. Бунинг учун, биринчи галда, педагогларнинг ўзлари ўта саводли бўлишлари керак. Чунки, ҳозирги замонда ўқувчининг фикр доираси ҳам анча кенгайиб кетган. Демак, ҳақиқий педагогнинг ўзи устида тинимсиз ишлаши, доимо изланишда бўлиши – давр тақозоси. Акс ҳолда, замондан орқада қолиши мумкин. Ўтган йилдан бошлаб айрим фан ўқитувчилари махсус курсларда таҳсил кўришди. Бундан ташқари, тинимсиз изланишаяпти. Ўйлайманки, ёшларга тўлақонли билим беришга устозларимизнинг билим ва малакаси етарли, – дейди М. Абдусатторов.\nМуаллимларнинг бундай изланишлари, табиийки, ўз натижасини кўрсатяпти. Чунончи, ўтган ўқув йилида минтақавий фан олимпиадаларида иштирок этган 33 ўқувчидан 15 нафари совриндорлар сафидан жой олса, туман миқёсидаги олимпиадада етти нафари ғолибликни қўлга киритди. 11-синф ўқувчиси Ҳилола Тошметова биология фанидан туман олимпиадасида биринчи ўринни эгаллаб, вилоят танловига йўлланма олди.\nБундан ташқари “Ақбўта”, ”Русский медвежонок”, Кенгуру лингвист”, ”Кенгуру”, ”Самуриқ”, ”Золотое руно” сингари Халқаро танловларда ушбу мактабдан 130 ўқувчи қатнашиб, тегишли сертификатларга эга бўлишди. Ўқувчиларнинг муваффақиятларида устоз-муаллимларнинг ўзига яраша хизматлари бор. Кўп йиллардан бери ёшларга тўғри йўл кўрсатиб, оқ-қорани танитаётган, қалби меҳрга тўла устозлар қаторига ҳеч иккиланмай директорнинг ўқув ишлари бўйича муовинлари Абдулла Ниёзалиев, Фахриддин Алимбоев, тарбиявий ишлар бўйича ўринбосари Саида Жонназарова, фан ўқитувчиларидан Гулнора Анортоева, Ҳусниддин Каримов, Меҳринисо Қавлонова, Шаҳзода Бўзова, Муқаддас Тўламетова, Анормат Йўлдошев ва бошқаларни қўшиш мумкин.\n30 йиллик иш тажрибасига эга яна бир муаллима Зулфия Эргешованинг 1-"А" синфда янгиланган дастур асосида дарс ўтишини кузатарканмиз, болаларнинг анча фаол ва дадил эканликларини пайқадик. Ўқитувчининг таъкидлашича, бу усул олдингиларидан фарқли ўлароқ, болани эркин фикрлашга, фаолроқ бўлишга ундаркан. Мабодо шогирд ўқитувчининг саволига тўлақонли жавоб беролмаса ҳам уни уришмасдан, аксинча, ижобий хислатларини айтиб, рағбатлантирилади. Қарабсизки, келаси дарсда ўша ўқувчи янада яхшироқ ўқишга ҳаракат қилади. Айтганча, ҳамкасблари бу тажрибали устозни таваллуд айёмлари билан муборакбод этаётганининг устидан чиқдик ва ўзимизнинг самимий истакларимизни баён қилдик.\nМавриди келганда, ўта талабчан, шу билан бирга ҳамкасбларининг оғирини енгил қилишга ҳамиша тайёр мактаб директорининг жамоадаги ўрни ва ролини қайд этишни истардим. Музаффарнинг педагоглар жамоасига раҳбарлик қилаётганига анча вақт бўлди. Бир пайтлар туманга четдан келган янги ҳоким мазкур мактабга ўзига маъқул бўлган мутахассисни директорликка тавсия қилганида жамоа бир ёқадан бош чиқариб, М. Абдусатторовни ёқлаган ва ниҳоят, ҳокимни ўз фикридан қайтаришга эришган эди. Устозлар ўша пайтдаёқ тўғри йўлни танлашгани ҳозирга келиб ўз исботини топмоқда. Бу, ўз навбатида, мактаб жамоасининг аҳиллигидан далолат беради.\nФурсатдан фойдаланиб, жамоанинг барча аъзоларини Ўқитувчилар куни билан қизғин муборакбод этаман.\nИ. КАРИМОВ., 2017-09-29, 20:51 197


Шанба, 17 Феврал 2018 14:48\n«Ливерпул» ишқибозлари «мусулмон бўлишга ваъда беришди»\nАл-Жазийра каналининг хабар беришича, «Ливерпуль» футбол клубининг 25 ёшли ҳужумчиси, мисрлик Муҳаммад Салоҳнинг рақиблар дарвозасига урган ажойиб голларидан рағбатланган айрим ишқибозлар мусулмон бўлишга «ваъда берган».\n«Ливерпуль» жамоаси ишқибозларидан бири ҳаяжон билан «Агар Салоҳ яна бир нечта гол урса, мен мусулмон бўламан», дегани ўйинни суратга олаётган телекамера орқали намойиш қилинган.\nЖорий йилги мавсумда рақиблар дарвозасини кўп марталаб аниқ нишонга олиб келаётган Муҳаммад Салоҳга ҳурмати бениҳоя ошиб бораётган ишқибозлардан бири «У масжидга борар экан. Энди мен ҳам масжидга боришни хоҳлайман», деб хитоб қилган.\nИнстаграм ва бошқа ижтимоий тармоқларда пайдо бўлган видеороликларда мухлисларнинг Салоҳга ҳақида қуйидагича қўшиқ куйлаётгани ҳам акс этган:\nУ сен учун зўр бўлса,\nМен учун ҳам зўр!\nУ яна бир гол урса,\nАйтишларича, ўзи ҳақидаги қўшиқлар Салоҳга ҳам ёққан.\nСалоҳ бетакрор қобилияти ва зўр маҳорати туфайли қисқа фурсатда британиялик футбол ишқибозлари қалб тўридан ўрин эгаллашга улгурди. 2017 йилда ВВС футбол бўйича Миср терма жамоаси аъзоси Муҳаммад Салоҳни «Африканинг энг зўр футболчиси» деб эълон қилган.\n14 февраль куни Порто жамоасига қарши ўйинда Муҳаммад Салоҳ «Ливерпул»нинг 125 йиллик тарихида бир мавсумда рақиб дарвозасига 30 та тўп киритган бешинчи футболчи бўлди. Унгача сўнгги бор 2014 йилда «Барселона» футбол жамоасида тўп сурган Луис Суарес бир мавсумда 30 та гол урган футболчи бўлган эди. Салоҳ эришган юқори натижалар туфайли баъзи ишқибозлар уни аргентиналик Лионел Мессидек афсонавий футболчига таққослашяпти.\nКўпчилик «Миср Қироли» лақабини олган Салоҳнинг тимсоли Англия футболида чуқур илдиз отган ирқчиликка барҳам беришда ёрдам бериши мумкин, деган фикрда. Футболда ирқчиликка қарши кураш олиб борадиган Kick It Out ташкилоти 7 февраль куни эълон қилган ҳисоботида 2017-2018 йилги мавсум ўртасига келиб, футболчилар ўртасида ирқчилик билан боғлиқ воқеалар кўпайгани билдирилган. Ҳужжатга кўра, 2017 йилда мазкур ташкилотга ирқчиликка алоқадор 282 та воқеа юзасидан 300 та маълумот келиб тушган. Бу 2016 йилги ирқчилик билан боғлиқ 177 та воқеага нисбатан 59 фоизга кўпдир.\nЎз ўрнида шуни такидлаб ўтмоқчимизки, мусулмон киши ўз ахлоқи, тиришқоқлиги, ўз вазифаларига масъулият билан ёндашиб, бошқаларга ибрат бўлмоғи лозим. Зеро, энг кучли даъват – мусулмоннинг муносиб ва гўзал ахлоқидир.\nУшбу бўлимдаги бошқа мақолалар: « Озарбайжонликлар учун Ҳаж квотаси қисқартирилди Австриядаги миллатчи партия судда Мусулмон Ёшлари ташкилотига ютқазди »


Қозоғистонда тўй кортежи тез ёрдам машинасига йўл бермади\n07:23 / 06.11.2016\nҚозоғистоннинг Оқтўбесида тўй кортежи йўлда ҳаракатланишга тўсқинлик қилиб, тез ёрдам машинасини ўтказиб юбормаган. Тез ёрдам машинасида ёруғлик сигналлари ёқиқ бўлган, бироқ сиренаси ишламаган. Кўринишича, бахтиёр ёшлар тез ёрдам машинасини сезмай қолишган.\n"Мана бугун тўй кортежи шу тариқа тез ёрдам машинасини ўтказиб юбормади. Мигалка ёқиқ бўлган, бироқ сирена ишламаган. Ҳурматли ҳайдовчилар, тез ёрдам машинасини ўтказиб юборинг ва қийинчиликлар яратманг!", деб чорладилар ролик чоп этилган ZELLO AKTOBE саҳифаси маъмурлари Instagram’да.\nВидеодан кўринишича, видео тез ёрдам машинаси ичидан олинган.\nТўй кортежининг бу "қилмиши" кўпчилик томондан танқидга учради. Тўй кортежларининг ўзбошимчалигидан "тўйган" фойдаланувчилар уларни "куракда турмайдиган сўзлар" билан койиб кетишган.\nЎз навбатида саҳифа маъмурлари бундай воқеалар ортидан кузатиб, қоидабузарлар тез ёрдам машиналарини ўтказмаган роликларни чоп этишга ваъда бердилар. Улар шу тариқа тез ёрдам шифокорларининг оғир ишларида озгинча бўлса ҳам ўз ёрдамларини бермоқчилар.\nтез ёрдам машинаси Оқтўбе тўй кортежи